text:
Maze Uwiteka abwira Gaburiyeli ati: ‘kurikirana ibyo bibyarwa n’ibizira ndetse n’abo ban abo mu busambanyi. N’urubyaro rw’ibihanda mu bana b’abantu. Ubatere guhangana hagati yabo barwane maze barimburane hagati yabo. Mu ntambara ntibazagira iminsi myinshi, kandi ntacyo bazasaba ngo bagihabwe ndetse no mu izina rya ba se, kuko bizera kuramba ubuziraherezo.
Kandi nta sengesho cyangwa gusaba kwabo kuzemerwa kabona nubwo basaba mu izi ryabo bwite cyangwa izina rya ba se. kuko bizeraga ko bazabaho ubuziraherezo umwe umwe akajya abahao imyaka ibihumbi bitanu. Nuko Uwiteka abwiriza Mikayile kuboha Semuyaza n’abari kumwe nawe, kuko biyandurishije abagore mu buryo bunyuranye. Kuko babonesheje amaso uburyo abana babo bagiye umwe yica undi, gira vuba ubabohere mu kibaya cyo mu isi ibisekuruza birindwi kugeza ku munsi w’amateka n’ibyo bamize byose kuzageza ku munsi w’urubanza.
Aho bazahora bongoka ibihe bidashira. Icyo gihe bazatabwa mu Nyanja yaka umuriro. Kandi umuntu wese uzacirwaho iteka azabohanwa nabo ajugunywe mu Nyanja yaka umuriro. Urubyaro rw’ibihanda narwo ruzacirwaho iteka kuko bangije ikiremwamuntu. Hazarimburwa mu isi abakiranirwa bose kugirango Imana imeze gukiranuka n’ukuri kugaragare bizagaragaza gukiranuka n’imigisha imirimo yo gukiranuka n’ukuri bizaterwa mu gukiranuka n’umunezero udashira. Kandi abakiranutsi bose bazahungishwa kugeza igihe bazabyarira ibihumbi n’ibihumbi by’abana , kandi icyo gihe imyaka yabo no gusaza kwabo bizaba byuzuye amahoro..Isi yose izahingwaho gukiranuka ihingwemo ibiti by’umugisha, kandi ibiti by’igikundiro bizaba bizaterwamo, kanid hazaterwa n’imizabibu. Kandi imizabibu izaba ihateye izavanwamo vino igihe itubutse, kandi urubuto ruzahaterwa ruzajya rwera inshuro igihumbi. Kandi igipimo cy’imyerayo kizajya cyera indengo cumi z’amavuta atunganyije.
Nta gukiranirwa no gukoreshwa uburetwa kuzaba guhari n’uburyo ubwo gukiranirwa ubwo aribwo bwose. Ibyanduye byose bizaba byakuwe mu isi. Abana b’abantu bose bazaba abakiranutsi kandi amahanga yose azandamye NJYE(Uwiteka Imana). Abantu bose bazampimbaza. Kandi isi izahanagurwamo gukiranirwa kose n’ibihano byazanywemo no gukiranirwaibihanzo byose no kubabazwa ntibizababaho ukundi kugeza ibihe bidashira. Muri iyo minsi kandi nzafungura ibyumba by’ububiko bw’imigisha bwo mu Ijuru, mbyohereze ku isi bihire umurimo w’amaboko y’abana b’abantu. Ukuri n’amahoro bizagenda iteka ryose mu kubaho k’umwana w’umuntu.
Mbere y’ibyo bintu, Henoki yari ahishwe nta mwana w’umuntu n’umwe wari uzi aho ahishe cyangwa aherereye, haba no kumenya uko byamugendekeye. N’ibyo yagombaga gukorana n’abarinzi mu myaka ye yabanaga n’Imana.Kandi Njyewe Henoki nari umugisha w’Uwiteka Umwami w’ibihe byose. Nuko Abarinzi barampamagara bati “Enoki mwanditsi w’ibyo gukiranuka, genda ubwire abarinzi bavuye mu Ijuru ryo hejuru, ahera cyane bakiyandurisha abagore, bakora ibyo abana bo ku isi bakora, biashakira abagore, bakururira akaga n’umuvumo isi. Uti” nta mahoro muzagira haba no kubabarirwa, kandi uko bazajya babona urubyaro rwabo bakarwishimira ninako ubwarwo ruzajya rwicana rukamaranaho. Bazicuza bizabababaza nyamra ntibazigera bahabwa imbabazi.
Nuko Henoki aragenda abwira Semuyeza ati: “nta mbabazi muzigera mubona, kandiigihano cyawe cyamaze gutegurwa ni ukubohwa , ntuzigera wumvirwa mu gusaba kwawe, nta n’impuhwe uzagirirwa, kubera gukiranirwa wigishije, n’imirimo y’umwijima wigishije abantu. Nuko ndagenda mbwira bandi bose bari kumwe mbona bagize ubwoba batangira guhinda umushyitsi, nuko baranyinginga ngo njye kubasabira imbabazi, bandika urwandiko ngo njye kubatakambira imbere y’Imana mu Ijuru nsoma ibyo banditse. Kuko kuva icyo gihe batashoboraga kuvugisha Imana, haba no kurambura amaso ngo barebe hejur kubera isoni z’ibyaha bakoze bikabatera gucirwaho iteka. Ubwo nanditse ibyifuzo byabo n’amasengesho bya buri umwe wese muri bo,kugirango babashe kubabarirwa. Ubwo ndagenda nicra iruhande rw’amazi ya Dani, mu majyepfo ya Herumoni.
Ubwo nsoma ubutumwa bwabo kugeza aho nasinziriye, ubwo njya mu nzozi ngira iyerekwa nabonye iyerekwa ry’ibihano Ijwi rinzaho kugirango mbwire abana b’ijuru, ngo mbihanangirize. Ubwo nkangutse njya aho bari bari bicaye bateraniye hamwe baririra muri Ablisijayile iherereye hagati ya Lebanoni na Seneseri, bari bapfutse mu maso habo. Ubwo mbatekerereza iyerekwa nagize nsinziriye, nuko ntangira kuvuga amagambo yo gukiranuka nyacyahisha aba bana b’ijuru( bamwe biyandurishije abagore). Igitabo cy’amagambo yo gukiranuka , hamwe no gucyaha abarinzi nkurikije itegeko ry”Uwera Usimbabyose muri rya yerekwa , nari nabonye nsinziriye, ndabivuga noneho nambaye umubili n’umunwa wa muntu Imana yahaye abantu ngo bawifashishe baganira. Kandi ngo bumvishe umutima. Imana yawuremeye ngo umuntu abashe kuwumvisha amagambo y’ubwenge, ninako yandemye ngo mbashe gucyaha abarinzi( abo bana b’ijuru biyandurishije abagore).
Nanditse gusaba kwanyu uko byagenze mu iyerekwa ni gutya: ‘gusaba kwanyu ntikuzigera kwemerwa mu minsi yose kugera iteka ryose. Kandi uhereye ubu ntimuzongera kubasha kuzamuka ngo musubire mu Ijuru. Kandi igihango mwagiranye n’abisi kizababoha iminsi yose isi izamara. Ubwa mbere mwabonye kurimbuka k’urubyaro rwanyu, ubwarwo rurimburana. Nta munezero mwabibonyemo, kandi bazahora bicishwa inkota mubyirebera. Kandi imbabazi muzabasabira ntibazazihabwa, habe namwe ubwanyu ntazo muteze, nubwo mwasenga murira muvuga amagambo yose nanditse , dore kandi ukuntu iyerekwa ryanjyeho: Mu iyerekwa ibicu byantumyeho, n’ikime kirampamagara, inyenyeri n’imirabyo biranyihutana , ubwo muri iryo yerekwa mbona umuyaga untwara unzamura hejuru maze unjyana mu Ijuru.
Ndagenda ngera ku rukuta rwubakishijwe ibirahure rugoswe n’ibirimi by’umuriro,maze bitangira kunkanga, nijira mu birimi by’umurira nkomeza mu nzu nini cyane yubatswe n’ibirahure, inkuta z’iyo nzu zari zimeze nka pavema ikozwe neza mu birahure, igisenge cyayo cyari kimeze nk’inzira z’inyenyeri n’imirabyo, hagati yabo harimo umukerubi uteye ubwoba, kandi ijuru cyaboneranaga neza nk’amazi. Inkuta zaho zari zigoswe n’umuriro kandi amarembo yahoo nayo yakaga nk’umuriro ukongora. Nuko ninjira muri iyo nzu, yari ishushye nk’umuriro, kandi igakonja nk’urubura. Ubwoba buramfata ntangira gutengurwa. Ubwo nkitita n’ubwoba ngwa hasi nubamye.
Maze mpita njya mu iyerekwa mbona inid nzu ya kabili, yari nini cyane kurusha iya mbere. Kandi amarembo yayo yari amfunguriwe. Kandi yari akozwe mu birimi by’umuriro. Kandi yari ifite ubwiza butangaje cyane ntashobora kubona Ijambo mbivugamo. Hasi muri iyo hari hari umuriro,hejuru yari imirabyo, n’inzira z’inyenyeri. igisenge cyari umuriro.Ubwo nitegereje muri yo, mbonamo intebe y’ubwami ishyizwe hejuru. Yasaga n’ibirahure, amapine yayo yarabagiranaga nk’izuba, nuko mbona iyerekwa ry’umukerubi, kandi munsi yayo harimo amasoko y’umuriro, bityo sinabashije kuhitegereza ngo menye uko hameze. Imana Nyiribihe yari iyicayeho, imyambaro yayo yarabagiranaga kurusha izuba yereranaga kandi kurusha urubura.
Nta mumalayika washoboraga kwinjira aho, ndetse no kuyireba mu maso kubera ubwiza n’icyubahiro ndetse nta muntu ubasha kuyireba. Ibirimi by’umuriro byazengurukaga impande zayo, kandi ikirimi cy’umuriro cyari gihagaze imbere yayo. Ibihumbi ukubye inshuro igihumbi byari bihagaze imbere yayo, kandi ntigira umujyanama.Kandi Uwera cyane wari iruhande rww (Uwiteka) Ntiyahavaga ku manwa nta n’ahandi ajya ahora aho. Kugeza ubwo napfukamye nubitse umutwe ntitira. Maze Uwiteka ampamagaza akanwa ke ati: “Henoki! “ Ngwino hano wumve Ijambo ryanjye.” Maze Umwe mu Bera cyane araza arampagurutsa anyegereza umuryango , ubwo ndubama ndeba hasi. Maze aranyikiriza aramwbira ati ‘Witinya Henoki, umukiranutsi ukaba n’umwanditsi w’ibyo gukiranuka. Nyegera wumve ijwi ryanjye. Nuko ugende ubwire abarinzi bo mu Ijuru bakohereje kuza kubavuganira, “ Nimwe mukwiriye kuvugira abantu, abantu sibo bagomba kubasabira! Ubwo mwavuye mu Ijuru, ryera kandi rihoraho, mukaryamana n’abagore mukabiyandurisha, mugakora nk’iby’abantu mukabyara abantu banini cyane( Ibihanda) aribo bana banyu, kandi mwari abera , muri ibiremwa by’Umwuka, mubaho ubuzima budapfa buhoraho iteka ryose, mukiyandurisha amaraso y’abagore, mukabyara abana bambaye umubili n’amaraso, nk’abana b’abantu barararikira iby’imibili n’amaraso, kimwe na bariya bapfuye bakarimbuka.
Nabahaye abagore ngo baryamane nabo babyare abana kugira ngo hatazagira icyo bifuza mu isi. Ariko mwe mwaremwe muri ibiremwa by’Umwuka bihoraho iteka ryose. Bityo sinigeze mbateganyiriza abagore. Kuko mwari abumwuka mukaba mu Ijuru akaba ariho buturo bwanyu. None ibihanda mwabyaye ari Imvange y’ibiremwa by’umwuka n’umubili w’abantu, bazahinduka Imyuka mibi ku isi, kandi isi niyo izababera ubuturo. Imyuka mibi yabakongeyemo kuko ari ibiremwa bivanze by’Umwuka n’umubili. Kandi iryo niryo tangiriro ry’inkomoko yabo. Bazaba sekibi ku isi, kandi bazitwa imyuka mibi ku isi. Kuko Abanyamwuka bazaguma mu Ijuru, ariko abanyamwuka bo mu isi ubuturo bwabo buzaba mu Isi kuko iyo myuka yavukiye mu isi. Nuko imyuka y’ibihanda itera akaga ku isi, ibabaza abantu, irasenya , irarimbura, haba intambara n’amakuba menshi, ntibyaryaga, ariko nubwo byicwaga n’inzara n’inyota, ntibyigeze bireka gukiranirwa. Nuko iyo myuka izahaguruka ihangane n’abana b’abantu kandi barwanye n’abagore kuko muribo arimwo yavukiye.
Kuva mu minsi yo kucisha inkota ibihanda, kuva ku bafite umubili n’umwuka bazarimbuka hatabayeho urubanza bityo bazakomeza kurimbuka kugeza igihe wa munsi w’urubanza kuri bose uzazira ku banu bose yaba abo barinzi n’ibihanda ndetse n’abandi bose bazaba barakoze ibyo gukiranirwa. Nuko rero abo barinzi bagutumye kubavuganira, ubabwire uti: “mwabaga mu Ijuru, ariko ibyo bitangaza byose ntibyigeze bibahishurirwa, kandi ibicirirtse nibyo mwari muzi gusa. Kandi kubwo kwinangira imitima yanyu, mwagishije abagore, none kubera ibyo bihishwe mwahishuye abagore n’abagore ku isi barakora amarorerwa ku isi” none ubabwire uti, nta mahoro mufite! Nuko banjyana ahantu bari aho basaga nk’ibirimi by’umuriro, nuko bumvaga baba nk’abantu.maze banjyana ahantu h’umwijima nyuma banjyana ku musozi njyanwa ku gasongero kawo kageraga mu Ijuru. Nuko mbona ahantu hari ibifite imuri bimurika, ahari ububiko bw’inyenyeri, ububiko bw’inkuba, ndetse n’ahantu hajya ikuzumu harehare cyane, hari umuheto n’umwambi n’imitana( ububiko bw’imyambi irashishwa n’umuheto) n’inkota hamwe n’imirabyo yose. Nuko banjyana ku mazi y’ubugingo, no ku muriro w’iburengerazuba,ariwo wakira ukurenga kw’izuba kose. Nuko ngera ku mugezi w’umuriro utemba nk’amazi wirohaga mu mu Nyanja nini yari iherereye mu urengerazuba.
Nabonye imigezi minini hanyuma ngera no ku Mwijima w’icuraburindi. Nuko ngera n’ahadashobora kugerwa n’abambaye umubili. Nabonye umusozi w’umwijima wo mu muhindo, mbona n’aho amazi yose y’ubujyakuzimu atembera. Mbona umunwa w’imigezi yose yo mu isi, ndetse mbona n’umunwa ujya mu bujyakuzimu. Nabonye ububiko bw’umuyaga, nabonye uburyo yahawe ibiyikwiriye byose kuva mu kuremwa kw’isi. Hamwe n’urufatiro rw’isi. nabonye ibuye ry’umusingi w’isi( foundation y’isi) mbona ububiko bw’imiyaga ine igenda ku isi. mbona uko imyaga yirambura ikihina mu ijuru kandi ikagira aho ituye hagati y’isi n’Ijuru. Izo nizo nkingi z’Ijuru. Nabonye imiyaga yo mu ijuru itera umuzenguruko w’izuba n’inyenyeri zose ku mfatiro zazo. Nabonye imiyaga izana ibicu ku isi,nabonye inzira z’abamalayika, nabonye iherezo ry’isi mbona mbona n’aho Ijuru rirangirira hejuru cyane. Ubwo narakomeje mbona ahantu haka umuriro amanywa n’ijoro, ahari imisozi irindwi y’amabuye y’igikundiro, itatu mu burasirazuba,itatu mu majyepfo, muri iyo yerekeye mu majyepho umwe wari uw’amabuye y’amabara.umwe wari diyama undi ari yasinto, ayo yo mu majyepfo yaratukuraga. Biracyakomeza ……..


c: text/html

text:
Korali Family of Singers bateguye igitaramo bitiriye ‘Umuryango Mwiza’
Ni gute wabana n’umuntu utava ku izima? Reba ibintu 4 wakora.
Wowe n’uwo mwashakanye hari icyo mwifuza gukora, ariko mufite ibitekerezo bitandukanye. Mu by’ukuri, icyo gihe hari nibura ibintu bitatu mushobora gukora:
Ushobora gutsimbarara ku cyifuzo cyawe, kugeza igihe ibyo ushaka bikorewe.
Ushobora gupfa kwemera ibyo uwo mwashakanye yifuza.
Mwembi mushobora kuva ku izima.
Ariko ushobora kwibwira uti “ibyo kuva ku izima jye simbikozwa. Mbona nta n’umwe muri twe uzabona icyo yifuza.”
Izere ko kuva ku izima bitazatuma byanze bikunze mwembi mubura ibyishimo, cyane cyane mu gihe ubikoze mu buryo bukwiriye. Icyakora mbere yo gusuzuma uko wava ku izima, hari icyo wagombye kumenya ku birebana n’uwo muco w’ingenzi cyane.
Icyo wagombye kumenya.
Kuva ku izima bisaba gukorera hamwe
Mbere yo gushaka, ushobora kuba wari umenyereye gufata imyanzuro nta we ugishije inama. Ariko ubu byarahindutse, kuko wowe n’uwo mwashakanye mugomba gushyira imbere urugo rwanyu kuruta amahitamo yanyu bwite. Aho kumva ko ibyo bigamije kukubangamira, jya wumva ko bigufitiye akamaro.
Kuva ku izima bisaba kubona ibintu mu buryo bwagutse.
Si ngombwa ko wemera ibyo uwo mwashakanye avuze byose cyangwa ngo ubyizere. Icyakora wagombye gusuzuma ubivanye ku mutima uko abona ibintu. Ariko niba uwo mwashakanye atangiye kukubwira ikibazo afite, maze ukagereka akaguru ku kandi ubundi ukazunguza umutwe umwereka ko utemera ibyo avuga, icyo kiganiro nta cyo cyageraho.
Kuva ku izima bisaba kwigomwa.
Nta n’umwe muri twe wishimira kubana n’umuntu umuhatira gukurikiza ibyo avuze, wa wundi wumva ko ibitekerezo bye ari byo bizima. Biba byiza kurushaho iyo buri wese mu bashakanye agaragaje umuco wo kwigomwa.
Icyo wakora
Jya utangira neza. Akenshi ijwi ikiganiro gitangiranye ni na ryo kirangirana. Nutangira ubwira uwo mwashakanye amagambo akakaye, kugira ngo mugire icyo mwemeranyaho bizagorana. Ku bw’ibyo, ujye ukurikiza inama ya Bibiliya igira iti “mwambare impuhwe, kugwa neza, kwiyoroshya, kwitonda no kwihangana”. Iyo mico izabafasha kwirinda intonganya, ahubwo muganire kugira ngo mushakire hamwe umuti w’ikibazo.
Mushake uko mwahuriza ku gitekerezo kimwe.
Mu gihe mwembi mushakisha uwava ku izima bikarangira mutonganye, bishobora kuba biterwa n’uko mwibanda cyane ku byo mutumvikanaho. Aho kubigenza mutyo, mujye mwibanda ku byo mwumvikanaho. Dore ibitekerezo byabafasha gushaka uko mwahuriza ku gitekerezo kimwe:
Buri wese nafate urupapuro maze akore imbonerahamwe y’inkingi ebyiri. Mu nkingi ya mbere, andikamo ibintu bijyanye n’ikibazo mufite wumva ko bigomba gukorwa uko ubishaka. Mu ya kabiri, andikamo ibintu wakwihanganira bigakorwa ukundi. Hanyuma mwembi muganire ku byo mwanditse. Ushobora gusanga mu by’ukuri hari byinshi mwemeranyaho. Biramutse ari uko bimeze, kuva ku izima ntibyabagora cyane. Nubwo kandi haba hari ibyo mutemeranyaho, kuba mwasuzumye ibintu byose bifitanye isano n’icyo kibazo bishobora kubafasha kukibona mu buryo bwagutse kurushaho.
Muhane ibitekerezo.
Hari ibibazo bishobora gukemuka bitagoranye. Icyakora nubwo umugabo n’umugore baba bafitanye ibibazo bikomeye, bashobora gukomeza urugo rwabo bahana ibitekerezo bishobora gutuma bagera ku mwanzuro buri wese atari kugeraho ari wenyine.
Jya uhora witeguye guhindura uko ubona ibintu.
Bibiliya igira iti “umuntu wese muri mwe abe ari ko akunda umugore we nk’uko yikunda; ku rundi ruhande umugore agomba kubaha cyane umugabo we. Iyo buri wese mu bashakanye yumva ko akunzwe kandi ko yubashywe, kwita ku bitekerezo bya mugenzi we biramworohera, kandi aba yiteguye guhindura uko abona ibintu.

robotstxt: allowed

filter: keep


text:
Bamwe mu baturage banga kuva mu manegeka bitwaje ko bagiye kure yaho bakoreraga ibikorwa byabo bitandukanye, birimo ubuhinzi n’ubworozi.
Umuturage wo mu murenge wa Gihango utashatse kwivuga izina yagize ati: “Ubuse wava kuri gakondo ngo ugiye kujya mu midugudu ,ikindi tuhafite amasambu kandi mu mudugudu ntaho baduha twahinga hangana naho twari dufite”
Nubwo bamwe mu baturage bavuga ko batakwimuka, bose siko babibona uyu ni Ntakagera Claudie umuturage mu murenge wa Mushubati yagize ati: “Hari ababa bumva batahava ariko ubuyobozi bukabibategeka , abaturage twese ntitugira imyumvire imwe ariko nibyiza gutura mu mudugudu kuko uba ugiye kwegerana n’abandi mwungurana ibitekerezo, ariko uri wenyine mu manegeka ntacyo wakwigezaho”
Umuyobozi w’akarere ka Rutsiro wungirije ushinzwe ubukungu Gakuru Munyakazi Innocent avuga ko hatagakwiye kuba hakiri impungenge zo gutura ku mudugudu ati “ Gutura ku midugudu ni gahunda ya Leta yigishijwe igihe kinini kandi yumvikanye ku buryo hari nabo usanga barwanira kujya gutuzwa ku midugudu, kubavuga ko baba bajyiye kure yamasambu yabo siko biri ahubwo ikibazo ni icy’ubushobozi bucye butaremerera buri umwe wese gutura ku mudugudu”
Abaturage bagomba gutura heza , cyane cyane muri Aka karere kuko usanga batuye mu manegeka yo kumisozi no munkengero z’ikiyaga, ku buryo usanga ubuzima bwabo buba buri mu kaga kandi ibi ni bimwe mu bibafasha kwegerezwa iterambere ryihuse kandi mu buryo bworoshye.
- Umuyobozi w’akarere ka Rutsiro wungirije ushinzwe ubukungu Gakuru Munyakazi Innocent ibumoso
Yanditswe na Ruhumuriza Richard/Muhabura.rw


text:
Abatuye muri ‘Bannyahe’ bagomba kwimuka bitarenze iki cyumweru - Umujyi wa Kigali
Ubuyobozi bw’Umujyi wa Kigali butangaza ko bitarenze iki cyumweru cyatangiye tariki 12 Nzeri 2022, abaturage bose basigaye muri Kangondo (hakunze kwitwa Bannyahe) bagomba kuba bimutse bagasanga abandi i Busanza muri Kicukiro.
Iyi miryango Umujyi wa Kigali uvuga ko irenga 600 igomba kwimuka ku mpamvu zo guhunga imvura yo mu mpera z’uku kwezi kwa Nzeri 2022, kuko Iteganyagihe rya Meteo Rwanda rivuga ko izaba ari nyinshi.
Umuyobozi w’Umujyi wa Kigali Pudence Rubingisa yabitangarije kuri Televiziyo y’u Rwanda ku cyumweru, ari kumwe n’Umuvugizi wungirije wa Guverinoma, Alain Mukuralinda, hamwe n’Umuyobozi w’Umuryango Transparency urwanya ruswa n’akarengane, Marie-Immaculée Ingabire.
Rubingisa agira ati "Iyo tugereranyije uko iteganyagihe ritubwira n’imvura tugiye kubona mu mpera z’uku kwezi, twumvaga ko tutarenza icyumweru gitaha aba bantu batimutse kugira ngo hatagira ugira ikibazo."
Ati "Abasigaye bose aho bimukira harahari, izzu yose zirahari ndetse na buri muntu uri muri Kangondo uyu munsi tugereranyije n’igenagaciro rye, twamaze gutegura inzu azajyamo nk’uko n’ubundi abandi bagiye bayijyamo. Imfunguzo z’inzu n’imodoka zibimura ku buntu zirateganyijwe."
Ubuyobozi bw’Umujyi wa Kigali buvuga ko mu minsi ya mbere abo baturage bakihagera hari n’ibiribwa bagenerwa, kugira ngo bibafashe mu gihe baba bataramenya aho bashobora kujya gushaka imirimo ivamo ibibatunga.
Umujyi wa Kigali ukomeza usobanura ko impamvu abo baturage bagomba kwimuka i Kangondo, ari ku mpamvu z’inyungu rusange zijyanye no gutura ahantu heza mu nzu zikomeye, bakava aho wita mu kajagari n’amanegeka.
Nyuma yo kwimuka i Kangondo na Kibiraro, ubutaka bwaho bumwe buzagirwa ibyanya bikomye, ahasigaye abashoramari bakazahubaka mu buryo bugezweho.
Mu midugudu ya Kangondo na Kibiraro ya mbere habaruwe imiryango irenga 1400 igomba kwimukira i Busanza ahubatswe inzu zigezweho, zegerejwe n’ibikorwa remezo by’ibanze bazakenera.
Kugeza ubu ariko i Busanza ngo hamaze kugera imiryango 614 n’ubwo, abatari benshi ngo bagenda bimuka gake gake uko babikanguriwe.
Hari abaturage badakozwa ibijyanye no kujya i Busanza
Umwe mu basabwa kwimukirayo yaganiriye na Kigali Today agira ati "Ubundi twebwe ni ingurane ikwiye dushaka rwose, abantu bageze n’ubwo bavuga bati ’aho kugira ngo mudukoreshe biriya bintu tutifuza tutanashaka, birutwa n’uko utwo mwari mwabaze mwatwishyura bene two ubundi umuntu akajya gutangira nk’uko yatangiye ubuzima hano."
Ibi ariko ubuyobozi bw’Umujyi wa Kigali n’inzego zibukuriye ntabwo ari ko zibibona, bitewe n’uko ngo ayo mafaranga abaturage bahabwa ari yo bakoresha mu kujya kubaka akajagari mu bindi bice byegereye Umujyi.
Ku bijyanye n’abadashaka kwimukira i Busanza, Umuyobozi wa Transparency, Ingabire avuga ko iyi myitwarire kugeza ubu yatangiye kugaragara ko ari ukwigomeka.
Alain Mukuralinda na we agakomeza amwunganira avuga ko kwigomeka ari icyaha gihanwa n’amategeko y’u Rwanda, ati "Itegeko rizakurikizwa, kwigomeka birahanirwa, iki kibazo kiraza gukemurwa n’inzego zibifitiye ububasha."
Mukuralinda avuga ko Leta itazabona abantu bashobora guhagarika iterambere (ryo muri kariya gace) ngo ibyemere.
Ibitekerezo ( 10 )
Mubyukuri bajye babaza abageze Busanza mbere baratuye baranamenyereye,baranezerewe kuko hariya batuye hariburikimwe mbese byasabye leta igiciro kinini abasigaye bareke kwifuza erega twese turi abanyarwanda iyo wumvise ngo leta irashaka kwimura abaturage mindset ihita yiyumvisha millions nyinshi zingurane none niyompamvu banze kuva muri turiya tururi ese leta itegetse ko bahubaka amazu meza hari numwe ufite measure zuzuye koko iteka mwifuza umurengera.
Nibimuke rwose,kwigomeka si byo hari ababashuka bibereye hanze bashaka ibyo basebya u Rwanda kandi nta kindi gihugu kigirira impuhwe abaturage bacyo nk’u Rwanda, harimo bamwe bagendera mu kigare nibave mu byo barimo rwose bayoboke
Abaturage ba kangondo na Kibiraro ni bumve neza yuko Leta y’uRwanda itabifuriza Ibibi cyangwa ubuzima bubi. Nibitandukanye nuriya cyangwa bariya babashuka ngo nibange kuhava kuko n’ubundi Ibiza nibibasanga Hariya bazategera Leta Amaboko ngo nibatabare!!Ariya mazu bahabwa ntabwo ahwanije Agaciro nayo barimo kuko ariya bateganyirijwe niyo meza. Nibasigeho ntawigomeka kuri Leta kuko Leta ni nk’Umubyeyi. Kandi Umwana wigometse k’Umubyeyi Ahinduka IGICIBWA MU Muryango.
Nibimuke da
Abashi sabantu kweli bahagamye leta neza neza
Ariko se ubundi H.E na FPR bahagarika genocide guteza abaturage akaba aribyo bibananira ? Abantu babyanga babyemera u Rwanda nicyo gihugu cya mbere ku Isi gifite ubuyobozi bwiza
Abo baturage ba Bannyahe nibimuke bigorana, leta yacu ikunda abaturage biyirushya, nge sinzi niba ku isi habaho leta ikunda abaturage nkiy’u Rwanda; kuko ikorera abaturage ibyiza byinshi ntarondora keretse nanditse igutabo, ahubwo leta y’u Rwanda ivana he amafaranga yo gukora ibikorwa bihenze ikora ? Wagirango natwe dufite Patrole wenda niho leta ikura amafaranga.
Tuzabivuga kenshi rwose,ntabwo twanga kwimuka ! Nibaduhe ubikwiye tugende.urabwira umuntu ngo icyumba kimwe na salon ? Afite umuryango urenze abantu bane ? Abagungu nabakobwa ubwo se Koko mwayibamo gute ? Jyewe aho mpagaze nzabaha ubutaka nigendere kuko gufata iriya nzu ni ukubeshya ubwonko ngo wabonye aho gutura kdi ntaho ! Kuko nabagiyeyo nabo so izabo ,umbwira umuntu ngo inzu izaba iyawe nyuma yimyaka itanu kdi wamubwiye ko Ari ingurane wamuhaye yibye yaguhaye ? Ubwose uwabyemera ninde ? Baze tubahe ubutaka tuzashaka ibindi.
Bakwiye kumva impamvu bimurwa , nukubashakira ibyiza ubuzima bwiza kd bufite intego, Aho bimurirwa harenze kure Aho barikuvanwa ibyobindi bitwaza ngo bazakora iki , bazatungwa nubundi nimirimo bakoraga , bazabyuka nubundi bajye gushakisha kuko Aho babaga naho bakoraga ibyo kurya ntibyizanaga , batuzwe ahakwiye ibindi bazirwariza bave mukigare no gushaka kwigomeka
Nibimuke rwose. Buriya nta wimuka abishaka niyo wimukira iwawe heza heza kuko aho utuye haba hari ibimenyetso by’amateka yawe n’ay’umuryango wawe. Niyo mpamvu bikorwa mu kwitwararika kwinshi kandi bigakorwa ku bw’inyungu rusange. Kubera ko kwimuka bigora buri wese, kuneza bose ntibishoboka, miyo mpamvu utemera ibyo yabariwe aribyo cg atarubyo agira uburenganzira busesuye bwo kugana Urukiko rukagaragaza ukwibeshya iyo guhari, kudahari nabwo agasobanurirwa ibyashingiweho. Ibyo kandi ntibituma kwimuka bitaba ukurenganurwa kuza nyuma yo kwimuka ku bw’inyungu rusange. Murakoze.


text:
Abantu benshi bajya bitiranya iterambere cyangwa ubukire bakabitwara nk’ibintu bigomba guturuka ku mafaranga menshi. Tutirengagije ko amafaranga ubwayo atajya aba menshi bitewe n’uyatunze, bituma abantu benshi bahora mu rugamba rwo kongera umutungo. Gutinya impinduka zishobora kuba mu gihe kizaza bitera benshi guhora bashakisha icyatuma ejo haba heza kurenza uyu munsi. Akenshi bahorana ibitekerezo by’impinduramibereho bifite icyerekezo cy’ubukire.
Igitangaje kandi kibabaje ni uko hari abantu usanga bafite akazi kabahemba neza ariko bakagorwa no kugira impinduramibereho mu buzima bwabo. Ibi bivuze ko kubona umushara mwiza atari ko kuwubyaza inyungu nziza. Usibye aba, hari n’abavuga ko bahembwa umushahara muto ariko bakarusha bamwe mu bahembwa ipinda gutegura ejo heza.
Imibereho n’uyibayemo byombi biba bifite impamvu ibitera kumera uko biri. Imibereho idashimishije ishobora kwibasira umuntu ititaye ku ngano y’amafaranga ahembwa cyangwa ikindi kintu cy’agaciro ahabwa nyuma yo gukora akazi runaka. Guhora mu bibazo by’imibereho igoye ku bantu bafite akazi n’iyo kaba gahemba make, kenshi bituruka ku myitwarire n’imikoreshereze yayo idahwitse.
Niba wiyumvamo ko uhembwa neza ariko ukabona uburyo ubayeho buri hasi y’abo wita ko binjiza make, gerageza urebe ikibitera kuko kukirwanya birashoboka. Twifashishije ibitekerezo by’abahanga mu byerekeye icungamutungo n’ikoreshwa ryawo mu buryo butanga umusaruro mwiza, tugiye kubereka inzira zabafasha gukora ivugururamibereho riganisha ku bukire kandi bidasabye igishoro gihenze cyane.
Kwiha intego zo gukora ibintu biramba
Abantu benshi batabyaza umusaruro mwiza ubushobozi bafite, akenshi babiterwa n’uko badafite intego zihamye. Intego nyazo ni intwaro nyakuri ifasha kugera ku cyo umuntu agambiriye. Izi ntego zigendana no gukora ibikorwa biramba aho gutakaza umwanya n’ubushobozi mu bintu by’akanya gato. Ibi bizagufasha kusobanukirwa neza impamvu urimo atakaza umwanya mu gikorwa runaka n’umusaruro kizabyara.
Tony Robbins umuhanga mu by’icungamutungo no kugira inama ba rwiyemezamirimo yemeza ko icyagakwiye kuranga ibikorwa biramba bya muntu ari ukwiha intego zihamye. Bitaba ibyo, ngo ukagumya guhuzagurika bigatuma ushobora kureka burundi ibyo wakoraga kandi bitarangiye.
Uyu munyamerika yemeza ko gushyira umutima ku ntego nyazo bifasha kugera ku gikorwa nyirizina neza. Uwiha intego ngo agomba kuzishyira ahantu hamufasha kuziteraho ijisho buri munsi kugira ngo zimwibutse icyo agamije.
Gukora ingengabihe y’intego wihaye
Umuntu akwiye gusobanukirwa uburyo butanga umusaruro mwiza bwo gukoreshamo amafaranga n’igihe bizatwara ngo atangire kubona umusaruro. Ingengabihe y’intego ifasha uwayihaye gukorera ibintu ku gihe gikwiye. Abatanga inama ku minshinga bavuga ko, uko rwiyemezamirimo mwiza yirinda kujya kure y’intego yihaye ari nako agomba kugendana ingengabihe yazo kugira ngo ahore yiyibutsa icyo agamije n’igihe cyo kugikora.
Guhanga umushinga uramba kandi ujyanye n’ubushobozi
Iyo umaze kwiyumvamo ko ufite intego n’uko wazikoresha, utekereza guhitamo umushinga wakora uhuje n’ubushobozi bwawe. Wirinda guhita utekereza umushinga usaba igishoro kinini, imisoro ihanitse n’ibindi bitwara amafaranga mu gihe ufite igishoro gito.
Abashora imari mu mishinga bagahomba mu gihe gito, akenshi baba bahisemo imishinga itajyanye n’amikoro bafite bityo ubushobozi bakarangirana no kugura ibikoresho ndetse n’imisoro. Mu gihe ufite ubushobozi buke gerageza guhitamo umushinga ukenewe bitewe n’aho utuye kandi ujyanye n’amikoro ufite.
Kumenya ahari intege nke no kuhakosora byihuse
Umuntu uharanira imibereho iganisha ku bukire agomba kumenya ahari icyuho kugira ngo abashe kuhashyira ingufu. Usibye kuba uyu ahora agenzura umushinga we, agomba no kugenzura icyuho kiri mu byo abona bityo akaba yahashora imari kugira ngo akizibe. Urugero: niba wumva abacuruzi bahora binubira kutabona ibisimbura amasashi nyuma yo kuyaca, ugomba kwibaza niba koko ayo masashi akenewe, nyuma ukabona gutekereza gushora imari mu cyayasimbura mu murimo yakoraga.
Gukorana umuhate kurenza undi wese
Iyo ibintu ari ibyawe, ugomba gushyiramo imbaraga kurenza abandi mukorana (igihe ubafite) kugira ngo bakurebereho. Niba umaze guhanga umushinga, ugomba gukora igishoboka cyose gituma urushaho gukura. Uzasanga umukire ufite gahunda, ahora atekereza akanakora ibishoboka byose ngo yagure business ye, uruhare rw’abo akoresha rukaza rwunganira ibyatangijwe na nyir’ibikorwa. Abahanga nka Confucius bavuga ko rwiyemezamirimo agomba guhanga icyo akunda kandi yumva ko azatakazamo intege ze n’umwanya we wose. Benshi mu bakire usanga ari bo batanga umusanzu wambere wo kubaka business zabo bityo abakozi bakunganira.
Kumva ko ntaho uragera n’iyo waba umaze kubona ibyo wiyemeje
N’iyo waba warageze ku byo wiyemeje byose, ntugomba guhagarikira aho ngo birarangiye. Kutanyurwa ni cyo kintu cy’ingezi kiranga umukire ushaka kongera ibyo yagezeho. Mu gihe ubonye ibyo ukora bizanye impinduka mu mibereho yawe, zirikana ko ibyo ukenera mu buzima bwa buri munsi nabyo birushaho kwiyongera. Ibi bizakurinda kwirara ahubwo uhore ushakisha ikirenze ku byo utunze.
Umuntu ufite ubutunzi agomba guhorana inyota yabwo kuko ari we uba azi uburyohe n’akamaro kabwo. Ntushobora kumenya ubwiza n’uburyohe bw’ikintu runaka mu gihe utaragitunga. Niyo mpamvu nyamukuru uwaryohewe nibyo atunze agomba kugira inyota yo kubyongera kuko aba yarabonye akamaro ko kubigira.
Ugomba kwagura ibikorwa
Iyo umushinga wabyaye umusaruro mwiza ugomba kwagura ibikorwa cyangwa ukawubyaza undi ubyara inyungu. Ikintu cyose kizima iyo gikuze kigomba kororoka, niyo mpamvu n’umushinga ugomba kwaguka ukagaba amashami. Urugero: Niba utangiye kogosha ufite imashini imwe, gerageza uyibyaze indi cyangwa nyinshi bityo uzagere no ku nzu yawe bwite wogosheramo (soloon) n’abakoresha za mashini zindi usanganwe.
Uko ubukire butagira iherezo ni nako umushinga utagira aho urangirira kuko ugenda wagura amashami ndetse ukabyazwa n’indi mishinga. Ibi ni byo bituma abakire batajya bicara ngo batuze ahubwo bahora baharanira kubyaza ibyo batunze umusaruro urenze uwo byatangaga.
Uko bavuga ngo “umwana apfa mu iterura”, bivuga ko ibintu bipfira mu ntangiriro kandi umuntu ukora adafite intego n’icyo agamije ntashobora kugera ku buryo kintu kirambye. Kwiha intego zo gukora ibikorwa bitanga umusaruro w’igihe kirambye bifasha ababikora kugera ku cyo bateganya mu gihe runaka.
Bitera agahinda kubona umuntu wigeze gukora akazi runaka ahembwa neza asigaye arambirwa n’iminsi kuko yakoresheje mu buryo butanoze cya gihembo. Bibaho ko iyo umuntu yabonye amafaranga uko angana kose atangira gutekereza uko ayakoresha, bitera ikimwaro iyo ayashoye mu bikorwa by’akanya gato nyuma agasigara amara masa.
Ntuzatungurwe no kubona uwo ukeka ko afite ubushobozi budahagije agenda atera imbere, ubwo aba yafashe ingamba zo gukoresha bike afite mu buryo buramba. Iki ni cyo gihe ngo abantu batazi gukoresha neza ubushobozi bafite barusheho kumenya kuburyaza umusaruro ukwiye w’igihe kirambye.
Christophe Uwizeyimana-ForeFrontMagazine


text:
Rulindo : Bahawe ubumenyi bwo gukora imfashanyigisho z’abana bo mu mashuri y’inshuke
Umushinga OPEDUC Organisation pour la Promotion de l’Education ugamije kuzamura uburezi bw’ abana b’inshuke, guhugura abarimu no kubaka ibyumba by’amashuri ku bufatanye n’ishuri ryo mu gihugu cy’ububirigi, wahuguye abarimu batandatu bazafasha abandi gukora imfashanyigisho z’abana b’inshuke bifashishije ibikoresho byahano mu Rwanda.
Uwera Yvette umwe muri batandatu bahuguriwe mu gihugu cy’ububiligi uburyo bakora imfashanyigisho, no gutaka ishuri avuga ko yakuye ubumenyi bwo gukora ibikinisho by’abana mu buryo bworoshye kandi budahenze . Aha atanga urugero ko gukora imipira yo gukina mu birere imigozi yo gusimbuka mu birere ,uducupa tuvamo amazi ugashyira amabuye , kubaza mu biti inkiramende ,kare, uruziga ukagenda ibishyiraho amabara atandukanye n’ibindi. Ibi bigafasha abana kwiga neza.
Dr Pascal Lambert umuyobozi akaba na perezida wa Haute école Hainaut Condorcet avuga ko Inshuro ye ya mbere aza mu Rwanda yabonye ko hari abana bato batiga kuko aho yagiye asura yasanze ababyeyi bahetse abana bahinga ,abandi bana batembera mu murima iruhande rw’ababyeyi.
Dr Pascal Lambert anatekereza ko hari abana batangira bafite imyaka 6 mu mu mashuri abanza batararize mu mashuri y’inshuke. Akaba ariyo mpamvu bafatinije na OPEDUC mu gushyira imbaraga mu burezi bw’inshuke.
Dr Lambert anavuga ko mu gihugu cyabo cy’ububiligi bafite politi yuko umwana atangira hakiri kare ku myaka 2 nkuko Impuguke, abashinzwe iby’integenyanyigisho n’abashinzwe imitekerereze bavuga ko iki gihe ari igihe cyiza cy’ibanze mu kubaka umwana.
Umuyobozi wungirije w’akarere ka Rulindo ushinzwe imibereho myiza Gasanganwa Mari Claire yemeza ko uyu mushinga ari kimwe mu bisubizo ku burezi, dore ko anashingiye ku bushakashatsi bwakozwe na banki y’isi bugaragaza ko mu myigire u Rwanda rukiri kuko hari abana batiga amashuri y’inshuke.
Uyu muyobozi anavuga iyo umwana ahereye mu mashuri y’inshuke agira ubumenyi akamenya kubana n’abandi akisanzura ,akamenya no kuvuga neza.
Nkeshima Faustin perezida wa OPEDUC organisation pour la promotion de l’éducation avuga ko bahereye mu mirenge 5 yo mu karere ka Rulindo none bakaba bagiye guhugura abandi nabo bakazahugura abandi mu mirenge 17 yo muri aka karere.
Kuri Groupe Scolaire ya Ngarama hatashywe centre y’amahugurwa yubatswe na OPEDUC ku bufatanye na Haute Ecole Condorcet yo mu gihugu cy’Ububiligi.


text:
Umugani wa Bakame n’impyisi
Kera Bakame yacuditse n’impyisi, biranywana, birabana bishyira kera. Ariko Bakame ikababazwa n’uko impyisi iyirusha ubukungu.
Bukeye Bakame ibwira impyisi iti «reka ducuruze impu, ubukungu bwawe burusheho kwiyongera, ndetse ungurize ibintu byo gutangiza, nzajye nkungukira. » Impyisi irabyemera.
Bitangira gucuruza impu, zimaze kugwira, bijya kuzicuruza mu mahanga, inyungu ikabikwa kwa Bakame. Bakame imaze gukungahara irirwaza. Bwa bucuruzi burahagarara ariko impyisi ntiyabyitaho.
Hashize iminsi, Bakame irazinduka no kwa Mpyisi iti: «yemwe abo kwa Mpyisi mwaramutseho! »
Impyisi iti: «bwakeye Baka! »Bakame irihangana irarikocora iti: «nta miramukire yanjye, baraye baducucuye, badusahuye ntibadusigira na busa. » Ubwo impyisi igwa mu kantu, mbese isa n’ikubiswe n’inkuba.
Bakame ibonye ko impyisi ibuze aha irigitira irayishukashuka, iyibwira ko izabiyishyura. Bakame iragenda ifukura icyuzi, yororeramo amafi, amaze gukura ikajya ijya kuroba ayo yirira.
Hashize ukwezi impyisi ijya kwishyuza Bakame ibintu byayo. Bakame iyakira neza, yikoza munsi y’urugo iroba amafi cumi iraza irayateka iyavanamo umufa uryoshye cyane, maze yegereza impyisi.
Mu mwanya muto impyisi iba irakomba imbehe. Irangije iti: «mbese shahu Bakame, ibi bintu biryoshye bitya, ubikura he? »
Bakame irahaguruka ijya kuyereka icyuzi cyayo iti: «ugende ufukure nk’iki, amafi azimezamo. » Bakame n’impyisi igeze imuhira sinakubwira ukuntu yarimbaguye umusozi mu mwanya muto. Imaze kuyoboramo amazi, itegereza ko amafi yazamo, iraheba.
Ni bwo igiye kwa Bakame iyirakariye cyane. Igeze yo, Bakame iyisomya ku nkangaza y’ akataraboneka. Kwibuka icyari kiyizinduye biragatabwa! Imaze kuryoherwa cyane, iti: «mama we! Ibi se byo wabikuye he? »
Bakame iti «ukagira rwa rutoki rwose, ukabura inzoga y’ubuki? Hoshi genda utemagure za nsina zose, amakakama azivuyemo uyashyire mu kabindi, amaremo ibyumweru bitatu, maze uzasomeho wiyumvire. » Impyisi iragenda ibigenza uko Bakame yayibwiye.
Ibyumweru bitatu bishize, igotomeraho, maze urulimi rurababuka, inkanka ziratenguka; Umujinya urayica, ifata umufuka no kwa Bakame ntiyasuhuza, ihita igafata igashyira muri wa mufuka, ngo ijye kukaroha mu manga. Igeze mu nzira yibuka ko yibagiriwe urujigo rwayo kwa Bakame, iratura, isubira inyuma yiruka.
Ingeragere iza kunyura hafi y’uwo mufuka, Bakame iti: «Uraho Ngeragere! » Iti: «uracyabaho Baka! Ese urakora iki muri uwo mufuka shahu Baka? »
Bakame iti: «ntiwamenya ibyanjye. Ubu banshyize muli iyi ngobyi ngo bajye kunyimika, njye ntegeka utunyamaswa turi hariya hakurya, ni cyo gituma bagiye bampetse! Nyamara simbishaka, ariko ntibabyumva! » Ingeragere iti: «shyuuuu!! Ukivutsa umugisha nk’uwo! Reka nigiremo niba utabishaka. »
Bakame ibanza kwangira, nyuma iti: «ngaho jyamo ariko nawe urampemba! » Ingeragere ihambura wa mufuka, ivanamo Bakame, maze iwinagamo. Bakame si ukuwukanira iradanangira. Irangije iti: «ngiye kuguteguriza. »
Muri ako kanya impyisi iba iraje, ibatura umufuka ngo girigiri…! Igeze hirya iti «ariko noneho ko biremereye cyane, iyi nkenya iriye iki? Ayubusa ariko ndakuroha, dore igihe wambeshyeye! »
Ingeragere ngo ibyumve iti «reka Mpyisi sindi Bakarne, nshyira hasi nigendere. » Iraboroga cyane ariko impyisi ntibyumve, ahubwo ikayisubiza ngo dore aho wambeshyeye, ubwenge bwawe ndabuzi, umunsi ntarengwa ni uyu! Iragenda no mu manga ngo pooo! Ingeragere iniha rimwe gusa, igera mu kabande itakirashya.
Impyisi itaha yizeye ko igiye kwirira ya mafi ya Bakarne no kwinywera ya nzoga y’ubuki. Ku mugoroba ntitarabukiyeyo, isanga ka Bakarne kidundaritse ku nkombe y’ icyuzi cy’ amafi yako kararoba.
Bihehe igihinguka aho, Bakame iba yayibonye. Bakarne iti «Warupyisi ntunyegere, ntabwo abatarapfa nka we bagomba kwegera abavuye ikuzimu nka njye! »
Impyisi irumirwa igirango koko Bakarne yazutse, ishya ubwoba itekereje ko wenda ihamye aho yapfa, irirukanka irahunga izinukwa ityo kuzongera kwikorereza Bakarne no gucudika na yo.
« Si njye wahera hahera umugani. »
Inkomoko: Ikigo cy’igihugu gishinzwe integanyanyigisho,Gusoma umwaka wa 3,Icapiro ry’amashuri-Kigali 2004,PP.40-42. Na (Rwiyemeza) Igitabo wagisanga muri Librairie Caritas-Kigali n’ahandi hagurishirizwa ibitabo mu Rwanda.


text:
Intore z’abanyeshuri barangije amashuri yisumbuye aribo Inkomezabigwi bashoje itorero bagiye gukomereza ku rugerero.
Itorero ry’abanyeshuri barangije amashuri yisumbuye mu gihugu hose ryashojwe, nyuma yo gusozwa intore zahawe ubutumwa buzerekeza ku rugerero ndetse zigira imihigo zihiga zigomba guhigura cyangwa kwesa mugihe zizamara ku rugerero.
Mu karere ka Kamonyi mu murenge wa gacurabwenge ahari ishuri rya mutagatifu Bernadette ahatorezwaga intore za Rugarika na Gacurabwenge ni hamwe muri site 5 ziri muri aka karere intyoza yageze mu isozwa ry’itorero aho bari mu mihigo , imigabo n’imigambi bashaka kwesa.
Nyinawabashambo Diane umwe mu ntore, avuga ko mbere yo kuza mu itorero yumvaga rwose ari ibintu bigoranye cyane ndetse bidafite akamaro ariko ngo nyuma y’uko yinjiye mu itorero agatozwa yasanze yaribeshyaga ngo kuko bize byinshi bizabafasha.
Agira ati “ hari nk’ibintu twabonaga bidashoboka ariko mu itorero twabonye ko mu gushyira hamwe byose bishoboka ko ndetse icyo udashoboye bitavuga ko ntawundi ukizi, twize gukura amaboko mu mufuka tukiteza imbere tutibagiwe igihugu cyacu”.
Masengesho Theobard umuhungu umwe mubatojwe, avuga ko muri gahunda zibyiza bavanye mu itorero birimo kumvisha abantu ko itorero ari irerero, ko amasomo ahatangirwa ari agize ubuzima bwa buri munsi umuntu acamo bumufasha kwiyubaka ubwe, Igihugu n’abandi.
Mugirasoni Marie Chantal umutahira w’intore mu karere ka Kamonyi avuga ko muri rusange bari bafite intore mu karere zingana na 1803 iyi site ubwayo ikaba yari ifite358, avuga ko umusaruro biteze muri bo ari ukwitwara neza hamwe no kubera urugero rwiza abandi.
Agira ati “ibyo tubasaba biri mubyo ubwabo bahize birimo gufasha urundi rubyiruko kumenya no kumva amasomo bo babonye, gufasha umuryango nyarwanda kugana aheza , kwimakaza indangagaciro na Kirazira by’umuco nyarwanda, gushyira imbaraga hamwe n’ibindi”.
Guverineri w’Intara y’amajyepfo Munyantwari Alphonse wari umushyitsi mukuru, yasabye intore kuba umusemburo mwiza ugamije kuzana impinduka nziza, kumenya agaciro, Indangagaciro na kirazira by’umuco nyarwanda, kudasobanya no kugira icyerekezo kimwe.
Imihigo y’izi ntore zinasangiye n’izindi muri rusange muri Kamonyi irimo; kuva mu itorero bajya ku rugerero aho bateganya ibikorwa byinshi bitandukanye birimo, kufasha abatishoboye, gukora ibijyanye n’isuku n’isukura , kwigisha gusoma no kwandika, kubungabunga ibidukikije batera amashyamba, gufasha kuzamura imyumvire mu buryo bwose bugamije kwiyubaka no kubaka igihugu n’ibindi.
Munyaneza Theogene


text:
Mu rwego rwo gukomeza kugendana n’umuvuduko w’iterambere ry’ikoranabuhanga (technology), ku ruhando muzamahanga, ikigo cy’igihugu gishinzwe amashuri y’ubumenyingiro (Rwanda TVET Board) cyavuguruye porogaramu (programs) zitangwa mu mashuri yisumbuye ya tekiniki (Technical Secondary School), aho abayarangizamo baba bafite ubumenyi bwimbitse mu ikoranabuhanga (technology) butandukanye bukenewe ku isoko ry’umurimo ndetse bikanorohereza abifuza gukomeza amasomo yabo muri kaminuza. Izi porogaramu zibafungurira amarembo haba muri kaminuza zo mu Rwanda no mu mahanga.
Mu kiganiro n’itangazamkuru umuyobozi wa RBT Umukunzi Paul yavuze ko isi yose iri kuyoborwa n’ikoranabuhanga (technology), niyo mpamvu porogaramu’programs’ zigishwa mu mashuri yisumbuye ya tekiniki (Technical Secondary Schools) zavuguruwe kugira ngo zigendane n’igihe n’igikenewe ku isoko ry’umurimo.
Yagize ati mu minsi iri imbere bizagorana kubona akazi udafite ubumenyi mu ikoranabuhanga (technical skills), kubona akazi bizasaba ubumenyi ufite kuruta impapuro ufite. Turi mu bukangurambaga bwo kumvisha abantu ubwiza bwo kwiga amashuri y’ubumenyingiro (TVET), kuko byari bimenyerewe ko aya mashuri yigwa n’abana b’abaswa bananiwe andi masomo kugirango bazakore imirimo iciriritse, mu gihe iyi myumvire ikwiye guhinduka kuko aya masomo yavuguruwe ajyanwa n’igihe kandi yigwa n’abanyeshuri bose.
Porogaramu zavuguruwe zikubiye mu mashami akurikira ugendanye n’iterambere rishingiye ku ikoranabuhanga:
Ikoranabuhanga rya mudasobwa (ICT, Software development, artificial intelligence,…)
Ubwubatsi bw’ibikorwaremezo bigezweho: amazu, amateme n’imihanda (construction technology & public works)
Ikoranabuhanga rikoreshwa mu nganda (Manufacturing Technology)
Inguzu z’amashanyarazi yaba akoreshwa mu mazu ndetse no mu nganda (Domestic Electricity, industrial electricity and renewable Energy)
Tekiniki y’isakazamakuru n’itumanaho (Electronics and Telecommunication)
Ubuhinzi bugezweho (Agriculture Mechanization and Irrigation Technology)
Gutunganya umusaruro ukomoka ku buhinzi (Food Processing)
Amahoteli n’ubukerarugendo (Hospitality and Tourism)
Tekiniki ikoreshwa mu binyabiziga no muri gahunda yo gutwara abantu n’ibintu (Automobile Technology)
Ubuhanzi n’ubugeni (Arts and Crafts)
N’izindi porogaramu (program) zitandukanye zijyanye n’iterambere ry’ikoranabuhanga.
Umuyobozi Mukuru wa RTB(Rwanda TVET Board) Umukunzi Paul yaboneyeho n’umwanya wo kumurika igitabo “TVET Programs and Opportunity Volume II” gikubiyemo amakuru arambuye kuri porogaramu zivuguruye, amashuri wazisangaho, inzego z’imirimo n’inganda uwazize yakoramo na kaminuza ku bifuza gukomeza kwiga.
Aya masomo yigishwa mu mashuri ta Tekiniki yavuvuruwe atangwa mu gihe cy’imyaka itatu ndetse yahujwe n’ibikenewe ku isoko ry’umurimo ku ruhando mpuzamahanga. Umuntu wese urangije aya masomo ku rwego rwa 5 (L5) aba afite ubushobozi bwo gukomeza amasomo ajyanye na “Engineering” mu mashuri makuru na Kaminuza.
Mu rwego rwo gukemura ibibazo abarangizama amshuri y’ubumenyangiro TVET bahuraga nabyo siyansi (sciences) n’indimi zitandukanye byashyizwemo imbaraga muri aya maso mashya, hategurwa inzobere zishobora gukorera ahariho hose ku isi.
Muri gahunda igihugu cyihaye ya NCT1 (National Strategy for Transformation) ni uko mu mwaka wa 2024 abanyeshuri bazaba biga mu mashuri y’ubumenyingiro bazaba ari 60% mu gihe ubu bageze kuri 31.9%.
Mu Rwanda amashuri ya TVET amaze kubakwa ni 492, yigwamo n’abanyeshuri 100.002, abarimu 663mu gihe RTB (Rwanda TVET Board) yifuza ko aya mashuri agera kuri 600.


text:
Musanze: Abagenzi barataka kwibwa, ab’intege nke baratabaza
Abantu batandukanye bategera imodoka muri gare ya Musanze barataka kwibwa cyane abagana mu Kinigi.
Ku Cyumweru tariki ya 26 Kanama 2018, abagabo batatu batatse ko bibwe amafaranga. Uwa mbere yatatse ko yibwe ibihumbi 20 by’amafaranga y’u Rwanda ahagana saa saba, nyuma undi ataka 17 n’uwa 18 wabitatse nyuma ye.
Mbere yaho kandi Umunyamakuru wa The Source Post yiboneye abagiye bataka kwibwa telefoni cyane ku bategera imodoka muri iyi gare berekeza mu Kinigi.
Ibo ahanini biterwa n’umubyigano w’abagenzi nyuma y’uko bamwe mu bari bafite imodoka zikora muri iki cyerekezo (Musanze-Kinigi) bahagarikiye kuherekeza kubera impamvu zitandukanye, imodoka zikaba nke.
Usanga mu minsi imwe n’imwe ahagana mu ma saa kumi abagenzi aba ari benshi, ariko imodoka zerekeza mu Kinigi zigira mu bindi byerekezo.
Abazitwara bavuga ko muri ako gace hari abantu baregana bikaba ari ukubahima. Usanga ahagana saa moya n’igice, abashoferi bafatanyije n’abakarasi bo muri gare baca umugenzi amafaranga 400 cyangwa 500 nyamara tie yagenwe n’Ikigo cy’igihugu ngenzuramikorere (RURA), ari amafaranga 220. Nyuma ubuyobozi bwa gare bwaje kumvisha abaturage ko 220 ari make, bumvikana 300 ariko usanga abo bashoferi baca 400 mu mugoroba.
Iyo imodoka zibaye nke usanga abafite imbaraga batanguranwa mu ibonetse, idakunda no guparika ahabigenewe, ab’imbaraga nke barimo abakecuru n’abasaza, abagore batwite n’abafite abana bagasigara, ugasanga batashye igicuku kiniha nabwo baciwe ya 400.
Hari abashoferi bavuga ko bavanye imodoka mu muhanda kubera ngo imisoro bavuga ko ihanitse n ‘abagiye mu bindi byerekezo bavuga ko babonamo inyungu iruseho.
Hari bamwe bagaragariza ikibazo ubuyobozi bwa gare ugasanga ntacyo bubikozeho.
Gusa ku Cyumweru tariki ya 26 Kanama ahagana saa kumi n’ebyiri, ubuyobozi bwa gare bwafashije abantu benshi baganaga muri icyo cyerekezo butegeka imodoka za RFTC zikorera mu bindi byerekezo gutwara abo bagenzi, bunabafasha gutonda imirongo hirindwa ibyo bibazo by’ubujura no gutwara abafite intege.
Ifoto : Interineti.
NT. D.


text:
>> Abayobozi ba Diyosezi
>> Umwepiskopi
Amateka ya Musenyeri Servilien NZAKAMWITA
Myr Servilien NZAKAMWITA
Nyiricyubahiro Musenyeri Servilien NZAKAMWITA yavutse tariki 20 Mata 1943 i Gatsirima, paruwasi ya Nyarurema dioyoseze ya Byumba. 1952-1957: amashuri abanza i Kabare,Rushaki na Rwaza. Mu 1958 yinjiye mu iseminari nto Mutagatifu Dominiko Savio ku Rwesero arangiriza amasomo ye muri Saint Paul i Kabgayi mu 1965. Muri Nzeri 1965 yinjiye mu i Seminari Nkuru ya Nyakibanda ahabwa ubusaserdoti ku ya 11 Nyakanga 1971 i Rushaki.
Kuva 1971-1975, yari padiri wungirije muri paruwasi ya Ruhengeri, aho yavuye mu 1975 agiye kuba padiri mukuru wa Paruwasi ya Janja kugeza 1986. 1986-1989, yabaye umwarimu muri Seminari Nto ya Rwesero nyuma ayibera umuyobozi. Kuva Nzeri 1989 kugeza mu Ukwakira 1991, yari i LUMEN VITAE mu Bubiligi. Agarutse, yagizwe umwarimu n'ushinzwe umutungo mu i Semimari Nkuru ya Rutongo yaje kubera umuyobozi muri Nzeri 1994.
Yagizwe umwepiskopi wa Byumba, ku ya 25 Werurwe 1996, ahabwa inkoni y'ubushumba ku ya 2 Kamena 1996 n'intego igira iti : FIAT VOLUNTAS TUA.
Byanditswe : 2015-09-14 12:35:10
Uwabitangaje : Diocese Byumba


text:
Burera: ‘Intore Solution’ igiye kubafasha kunoza ibikorwa by’Umuryango FPR-Inkotanyi
Umuryango wa FPR-Inkotanyi mu Karere ka Burera ukomeje gukaza gahunda yo gutanga ubumenyi hubakiwe ku rubyiruko, rufatwa nk’umusingi w’iterambere ry’umuryango n’iry’igihugu, abanyamyuryango bakishimira ibikorwa by’indashyikirwa bagenda bageraho, birimo guhanga udushya, nko kwandika abanyamuryango mu buryo bw’ikoranabuhanga bwiswe “Intore Solution”.
Ni mu rwego rwo kurushaho kumenya neza abanyamuryango nyabo ba FPR-Inkotanyi, nk’uko Chairperson w’uwo Muryango mu Karere ka Burera, Uwanyirigira Marie Chantal yabitangarije Kigali Today.
Hari mu muhango wo gusoza ku mugaragaro amasomo atangirwa muri gahunda yiswe Ishuri ry’umuryango wabaye ku Cyumweru tariki 26 Nzeri 2021, ku rubyiruko 1761 ruturuka mu mirenge inyuranye yo mu Karere ka Burera, rwari rumaze amezi atatu rutozwa indangagaciro z’Umuryango wa FPR-Inkotanyi, aho rwasabwe kuba umusemburo w’impinduka zikenewe mu muryango Nyarwanda.
Uwo muyobozi yavuze ko gahunda yo kwandika abanyamuryango hifashishijwe ikoranabuhanga, bizabafasha gutanga umusanzu mu buryo buboroheye kandi binyuze mu mucyo, kubera ko bazaba bazwi kuva ku rwego rw’umudugudu kugera ku karere.
Ati “Kwandika abanyamuryango mu Intore Solution, bizadufasha kumenya abanyamuryango bari muri system bijyanye n’ikoranabuhanga, ku buryo urebye muri system ya Intore solution, akaba yavuga ati abanyamuryango bo mu Karere ka Burera barangana batya, yareba mu mudugudu akabona uko bangana, no mu murenge uyu n’uyu akababona”.
Arongera ati “Aho turimo kwerekeza n’ibindi bikorwa byose by’umuryango bigomba kugaragara mu ikoranabuhanga, ku buryo utanze umusanzu ugera aho ugomba kugera kuko biba bigaragara, turashima ko muri iki gikorwa cya Intore solution, Akarere ka Burera kaza ku isonga ku rwego rw’igihugu”.
Uwanyirigira yavuze ku bindi bikorwa by’udushya bikomeje guca uduhigo ku rwego rw’igihugu, birimo ubukangurambaga bukomeje gukorwa mu gutanga umusanzu w’umuryango, mu mwaka umwe umusanzu wiyongeraho amafaranga akabakaba miliyoni 47.
Ati “Ku kijyanye n’ubukangurambaga bukomeje gukorwa birazamura imitangire y’umusanzu w’umuryango, aho mu mwaka w’ingengo y’imari 2018-2019, Akarere ka Burera kari kinjije Miliyoni zisagaho gato 74, mu gihe muri 2019-2020 twasoje twinjije asaga miliyoni 121, bivuze ko umusanzu wiyongereyeho miliyoni zikabakaba 47. Dufite intego z’uko umusanzu w’umuryango uzakomeza kwiyongera kurushaho”.
Ibyo bikorwa kugira ngo bigerweho, Intara y’Amajyaruguru yihaye umuhigo mu turere twose tuyigize wo gukoresha amahugurwa y’amezi atatu abahuriye mu rugaga rw’urubyiruko rushamikiye ku muryango wa FPR-Inkotanyi muri gahunda yiswe “Ishuri ry’umuryango”, ku ikubitiro hakaba hamaze guhugurwa abasaga 8,000 mu turere dutanu tugize iyo ntara.
Mu Karere ka Burera ahamaze guhugurwa 1761, harimo na bamwe mu bahagarariye Umuryango wa FPR-Inkotanyi mu midugudu isaga 500 yo muri ako karere.
Urwo rubyiruko rwasoje amasomo ku rwego rw’akarere nyuma yuko ruhize abandi mu mirenge, ababaye indashyikirwa mu mitsindire y’ibazwa ryateguwe n’Umuryango wa FPR-Inkotanyi ku rwego rw’Akarere ka Burera, rwahawe ishimwe ririmo Inka, amagare, smart phone n’ibindi.
Uwiduhaye Alliance wahize abandi atsindiye ku manota 27.5/30, ati “Ishuri ry’umuryango riranyubatse, najyaga numva Umuryango wa FPR-Inkotanyi ariko sinsobanukirwe neza imikorere yawo, ariko naraje ndiga, nsanga kumenya uyu muryango ni iby’agaciro, abo nasize nanjye ndabigisha mbabwire ibyiza byawo”.
Arongera ati “Twize uko wavutse, twiga intego zawo n’icyo ugamije, ibikorwa byawo binjyamo. Ndetse ni nanjye wahize abandi none bampembye inka, ningera mu rugo imodoka igaparika nkavanamo igihembo mpawe, abakigaragara mu ngeso mbi barahakura isomo bifuze kuwugana, nanjye niyemeje kubigisha bakamenya ibibi by’ibiyobyabwenge”.
Hakizimana Adrien ati “Umuryango ntabwo nari nakawusobanukiwe neza, aya masomo noneho aramfashije, twigishijwe uko umuryango wa FPR-Inkoranyi wageze mu Rwanda, intego zawo, imigabo n’imigambi n’uburyo umuryango ubayeho, ni umuryango mwiza nashishikariza abandi kuwujyamo kuko ntawe uheza”.
Arongera ati “Nk’ubu turatsinze baraduhembye, ibihembo tugiye kubitahana, nkanjye bampembye igare nyuma yuko banyigishije ntsinda neza ku murenge, ku karere nabwo ndatsinda. Umuntu wese urabona ibihembo baduhembye byanga byakunda aragira inyota yo kuza muri uyu muryango, turabibashishikariza kandi baraza, nitwe musemburo w’umuryango, tugiye kuba intangarugero muri sosiyete twigishe abandi indangagaciro z’Umunyarwanda.”
Mu Ntara y’Amajyaruguru, urubyiruko rusaga 8,000 rumaze guhabwa amasomo y’icyiciro cya mbere mu ishuri ry’umuryango, aho iyo gahunda ikomereza ku bindi byiciro, mu rwego rwo gufasha urugaga rw’urubyiruko rushamikiye ku muryango wa FPR-Inkotanyi gusobanukirwa neza amahame n’indangagaciro z’umuryango.
Umuhuzabikorwa w’Urugaga rw’Urubyiruko rushamikiye ku muryango wa FPR-Inkotanyi mu Ntara y’Amajyaruguru, Robert Byiringiro, arashishikariza urubyiruko kubyaza umusaruro amahirwe Leta yarushyiriyeho yo guharanira kwigira, birinda ibyabashora mu ngeso mbi zirimo ibiyobyabwenge.
Byiringiro akaba akomeje guhamagarira urubyiruko kugana umuryango wa FPR-Inkotanyi ati “Icyiza cyo kuba mu muryango wa RPF, iyo ugezemo bakwigisha uburyo bwo gukunda igihugu cyawe, ukamenya uko ugomba kugikorera kandi ukacyitangira ukora n’ibikorwa bishobora kuzamura iterambere ry’umuturage”.
Murabizi ko urugaga ry’urubyiruko rushamikiye ku muryango wa FPR-Inkotanyi, ku bufatanye n’urugaga rw’abagore rushamikiye kuri uwo muryango twatangije igikorwa cyo kubakira abatishoboye, kuremera urubyiruko ingurube n’andi matungo na n’ubu kigikomeza”.
Arongera ati “Umuryango wadutoje gukunda igihugu, kumenya ko hari bakuru bacu bacyitangiye bakimenera amaraso, natwe urubyiruko byadufashije gukunda igihugu dore ko uwo muryango ariwo mubyeyi wadutoje ko tugomba guharanira kubaka igihugu, udufungura mu mitekerereze tumenya ko ari twe mbaraga z’igihugu cy’ejo hazaza. Kuba mu muryango wa FPR-Inkotanyi nta gihombo kirimo, ni ibisubizo gusa, nkanjye uwo muryango wantoje kugira indangagaciro zo gukunda igihugu ariko no kurangwa n’imyitwarire myiza no kubana neza n’abandi, Umuryango wa FPR-Inkotanyi kuri njye ni ubuzima”.
Chairperson Uwangirigira kandi yagarutse ku byiza uyu muryango umuze kugeraho mu Karere ka Burera, birimo kubakira abatishoboye aho mu mwaka umwe bubatse inzu 18 zifite ibikoni n’ubwiherero, asaba urundi rubyiruko kudacikwa n’aya mahirwe rukaza kuvoma ubumenyi mu cyiciro kigiye gutangira cy’Ishuri ry’umuryango.
Ati “Tugomba kubaka iri rerero rikagera ku rwego rw’umudugudu, icya mbere tubasaba ni ukwera imbuto bijyanye n’indangagaciro no kuba umusemburo w’iterambere mu baturage, urubyiruko rwose ni muze muvome ku isoko ry’ubumenyi dukesha iri terambere tugenda tugeraho”.
Mu bayobozi bose bitabiriye icyo gikorwa, yaba Guverineri Nyirarugero Dancille, Umunyamuryango w’icyubahiro wa FPR-Inkotanyi, yaba Senateri Dr Habineza Faustin na Nirere Marie Goreth, Chairperson w’Umuryango wa FPR-Inkotanyi mu Ntara y’Amajyaruguru, bose mu mpanuro zabo bagarutse ku basoje amasomo aho basabwe kwera imbuto mu Banyarwanda, berekana ishusho nyayo y’umuryango n’ingangagaciro zawo.
Muri uwo muhango urubyiruko rugizwe n’abasore n’inkumi 17, barahiriye kwinjira mu muryango wa FPR-Inkotanyi.


text:
Burera: Mu mezi atandatu abana 146 bazaba bavuye mu mirire mibi
Ubuyobozi bw’Akarere ka Burera buremeza ko bwatangiye gushyira imbaraga, muri gahunda yo kubyara muri batisimu abana bafite imirire mibi, nk’imwe mu ntwaro izabafasha kurandura icyo kibazo kikigaragara mu bana bo muri ako Karere.
Mu Karere ka Burera habarizwa abana 146 bari munsi y’imyaka itanu, bafite imirire mibi. Aba bakaba barimo abatangiye kwitabwaho binyuze muri gahunda yo kubabyara muri batisimu; Akarere n’abo gafatanyije muri iyo gahunda, bakaba barihaye intego yo kuba abo bana bavuye mu mirire mibi mu gihe kitarenze amezi atandatu.
Umuyobozi w’Akarere ka Burera wungirije ushinzwe imibereho myiza y’Abaturage, Manirafasha Jean de la Paix, yabwiye Kigali Today ko mu biyemeje kubyara bamwe mu bana muri batisimu, harimo abakozi mu nzego za Leta, abikorera, abakora mu nzego z’ubuvuzi, umutekano n’ibindi byiciro binyuranye by’abafatanyabikorwa b’ako Karere, bagamije kurwanya imirire mibi mu bana.
Yagize ati “Buri muntu akurikirana umwana abereye umubyeyi wa batisimu, aho agena iminsi mu cyumweru nk’ibiri cyangwa itatu, agasanga umwana iwabo mu rugo, agakurikirana uko ababyeyi be bamwitaho, niba bamutegurira ndyo yuzuye. Ikindi ni uko yuzuzanya n’ababyeyi be mu kubonera uwo mwana iby’ibanze akenera yaba mu mafunguro no kunoza isuku ye”.
Ati “Ni intego twihaye kandi dushyizemo imbaraga mu gihe cy’amezi atandatu ari imbere, tugamije kunganira ibigo nderabuzima n’abajyanama b’ubuzima, basanzwe bakurikirana ubuzima bw’abo bana. Duteganya ko muri abo bana bose uko ari 146, icyo gihe kizajya kurangira nta n’umwe ukigaragaraho ikibazo cy’imirire mibi”.
Ababyara abana muri batisimu bafite imirire mibi, banafite inshingano zo guhindura imyumvire ikiri hasi, ikigaragara muri bamwe mu babyeyi igatuma icyo kibazo kidacika.
Atanga ingero, Manirafasha yagize ati “Usanga hari nk’umubyeyi ubyukira mu mirimo imusaba gukora amasaha menshi atari hafi y’umwana, akamusiga mu rugo adafite uwo basigarana wo kumwitaho, cyangwa se n’igihe yamujyanye ntiyitwaze amafunguro ye. Mu nshingano umubyeyi ukurikirana uwo mwana azaba afite, harimo no kugira ababyeyi b’umwana inama zibafasha guhindura imyumvire, kubereka ibigize indyo yuzuye bajya bamugaburira, bifashe umwana kwitabwaho mu buryo bwimbitse”.
Mu igenamigabi ry’umwaka wa 2021-2022, Akarere ka Burera kanateganya gushyiraho ikigega ku rwego rwa buri Murenge, gishobora kugoboka imiryango itishoboye, ifite abana bafite imirire mibi, ikabonerwa amafunguro.
Izo gahunda ziyongeraho ingo mbonezamikurire y’abana bato, ziteganywa kongerwa mu Midugudu yose y’aka Karere uko ari 571, aho buri Mudugudu uzaba ufite nibura ingo mbonezamikurire y’abana bato eshatu.
Manirafasha agira ati “Ibi bikorwa duteganya ko muri uyu mwaka w’igenamigambi ryo kurwanya imirire mibi mu bana bato, tuzabigeraho dufatanyije n’inzego z’ibanze kuva ku rwego rw’Umudugudu, abafatanyabikorwa bacu mu kurwanya imirire mibi n’ibindi byiciro byose. Kandi dusanga bizatworohera, kuko inzira n’imirongo migari, bituma tubasha kurwanya imirire mibi, Leta yabidushyiriyeho; ku buryo twizeye neza ko bizadufasha kugera kuri iyo ntego twihaye”.
Mu baturage 397.754 batuye Akarere ka Burera, abagera ku 70.736 ni abana bari munsi y’imyaka itanu. Abana 146 bagifite imirire mibi, ni na bo Akarere kiyemeje gukurikirana by’umwihariko muri gahunda yo kubabyara muri batisimu.


text:
Umuhanzi Mani Martin yahishuye uko hari umukobwa wamuhereye impano ku rubyiniro ageze mu rugo arufunguye asangamo uburozi bugizwe n’ijisho rimeze nk’iry’ihene n’inzara z’Igisiga.
Uyu muhanzi uririmba mu njyana ya Kinyafurika, yabitangaje mu kiganiro yagiranye na Isimi TV, ubwo yagarukaga kuri bimwe mu byagiye bimugora mu bikorwa bye bya muzika.
Yavuze ko hari igihe yari ku rubyiniro, akaza guhabwa impano y’ururabo rwiza n’umukobwa wamwerekaga ko yamwishimiye cyane.
Ati “Tugiye gutaha arambwira ngo harimo impano, ururabo nze kurufungurira ku buriri, urabizi ngira amatsiko mvuye mu modoka yadutwaraga nahise ndufungura, ni na byo byankijije, nasanzemo inzara nk’iz’igisiga, ijisho rinini nk’iry’ihene cyangwa imbwa, rigitose bikimeze nk’aho ari bwo bikiva mu kinyabuzima cyabyo, nagize ubwoba butarabaho.”
Uyu muhanzi wahoze aririmba indirimbo zo kuramya no guhimbaza Imana, yavuze ko buriya burozi butigeze bumugiraho ingaruka kuko ntakintu kidasanzwe cyamubayeho kandi ko amahirwe yagize ari uko atigeze afungurira iriya mpano ku buriri nk’uko yari yabisabwe n’uriya mukobwa.
Muri COVID yarwaye depression
Mani Martin uherutse gushyira hanze indirimbo yise Jelasi, yavuze ko mu minsi ishize yahuye n’indwara y’agahinda gakabije [izwi nka Depression].
Yavuze ko ubwo icyorezo cya COVID-19 cyadukaga byatumye atakaza amahirwe y’ibiraka by’ibitaramo umunani yagombaga gukorera hanze bikamubabaza cyane.
Yagize ati “byarangoye cyane kubyakira, iyo nta handi ufite ukura, utekereza ku gihombo cy’amafaranga, akazi njye nkora nko kuva mu gihugu ukajya mu kindi, iyo ubitakaje uba wumva ari nko kuva ku muturirwa ukagwa hasi.”
Akomeza agira ati “Nkibaza nti ‘ese bizagenda gute?’, buri munsi nkakira email ikuraho akazi (cancel), ni ikintu kitari cyoroshye kuri njyewe, birangora cyane kubyakira, biri no mu mpamvu zatumye mfata umwanya nkabanza nkatekereza neza, nkacecekesha urusaku ruri muri njyewe n’ururi hanze yanjye, nkumva ikintu cy’ingenzi kurusha ibindi.”
RadioTV10


text: Komisiyo yacu igomba kuba guha abakoresha bacu ba nyuma hamwe nabakiriya bacu ibikoresho byiza cyane kandi biganisha ku bikoresho bya digitale hamwe nigisubizo cyo gutwara abantu,Amafaranga yo gutwara ibicuruzwa mu nyanja , Ibikoresho byinshi byo gutwara abantu , Serivisi zo kohereza ibicuruzwa ku isi ,Kohereza mu kirere mpuzamahanga.Turibanda kubyara ikirango kandi duhujwe nibintu byinshi byuburambe hamwe nibikoresho byo murwego rwa mbere.Ibicuruzwa byacu ufite agaciro.Ibicuruzwa bizatanga ku isi yose, nk'Uburayi, Amerika, Ositaraliya, Berlin, Salt Lake City, Liberiya, Porto Rico. Tuzakomeza kwitangira isoko no guteza imbere ibicuruzwa no kubaka serivisi nziza kubakiriya bacu kurema ejo hazaza heza.Nyamuneka twandikire uyu munsi kugirango tumenye uko dushobora gukorera hamwe.


text:
Ibijumba bifite ibara ry’icunga (orange) birimo guhindura imibereho n’ubuzima bw’abahinzi babyo, barimo Jeanne Mukasine utuye mu Mudugudu wa Kivumu, Akagari ka Rusagara, Umurenge wa Gakenke mu Karere ka Gakenke.
Abatuye mu Murenge wa Kibilizi mu Karere ka Nyanza bafite cyizere cy’uko bagiye kongera kujya bahinga imyumbati, bakeza, bakihaza mu biribwa bakanasagurira amasoko, ku bw’umutubuzi w’imbuto z’iki gihingwa, AMPG Ltd, waje gukorera iwabo.
Bamwe mu bahinzi bashinganisha ibihingwa byabo muri sosiyete z’ubwishingizi muri gahunda ya Tekana Muhinzi-Mworozi urishingiwe, barifuza ko mu gihe bahuye n’ibiza sosiyete z’ubwishingizi zajya zibishyura hakiri kare, kugira ngo bategure uko bazongera (...)
Abanyamuryango ba Koperative ‘Dukunde Kawa’ ifite icyicaro mu Murenge wa Ruli mu Karere ka Gakenke, barishimira kwiyubakira uruganda rukaranga kawa, rufite imashini yabatwaye amafaranga y’u Rwanda angana na miliyoni 120.
Minisiteri y’Ubuhinzi n’Ubworozi (MINAGRI), iratangaza ko igiye gushora Amafaranga y’u Rwanda asaga miliyari 300 mu bikorwa bitandukanye by’ubuhinzi hagamijwe kongera umusaruro.
Abahinzi bo mu Karere ka Muhanga by’umwihariko abo mu gice cya Ndiza mu Murenge wa Rongi, barifuza guhabwa ifumbire y’imborera kuko bahinze ubuso bugari ugereranyije n’ubwo bahingagaho.
Amakoperative abiri y’abahinzi b’umuceri n’ibigori yahuye n’ibiza kubera imvura nyinshi yaguye imyaka yabo ikarengerwa n’umwuzure, yashumbushijwe Miliyoni 12 n’ibihumbi 700Frw muri gahunda ya Tekana Muhinzi-Mworozi Urishingiwe kugira ngo abahinzi bazongere kubona ibishoro mu (...)
Abahinzi b’imboga mu Karere ka Rubavu bahangayikishijwe no kubona isoko ry’ibitungu bejeje nk’uko ryabuze mu 2020 bagahomba, none bamwe bakavuga ko bafite ubwoba ko bashobora kubihingiraho.
Abahinzi mu Karere ka Gatsibo barasabwa gukorera mu makoperative no gushaka ubwishingizi bw’ubuhinzi bwabo, kugira ngo nibahura n’ibiza bagobokwe.
Bamwe mu bahinzi mu Karere ka Nyagatare bavuga ko bashobora kurara ihinga cyangwa bakarikerererwa kubera kubura imbuto y’ibigori ndetse n’ifumbire kuko bitaboneka neza.
Madamu wa Perezida wa Repubulika Jeannette Kagame yasabye abahanga gushakira ibisubizo Umugabane wa Afurika wugarijwe no kubura kw’ibiribwa(igwingira) ku ruhande rumwe, ariko ku rundi hakabaho gutaka kw’abafite umubyibuho ukabije uterwa no kubona ibiribwa byinshi (...)
Abahinzi hirya no hino mu Gihugu bavuga ko batangiye gushyira imbuto mu butaka, nyuma yo kubona imvura y’Umuhindo yatangiye kugwa mu mpera za Kanama 2022.
Abahinzi b’ibihumyo bavuga ko umuntu washora amafaranga nibura ibihumbi 50Frw muri icyo gihingwa ku butaka butarenga metero kare(m²) imwe mu rugo iwe, ashobora gukuramo ibihumbi 100Frw mu gihe kitarenga amezi atatu.
Abahinga mu bishanga bya Gasuma na Ruhoboba mu Murenge wa Simbi mu Karere ka Huye, barifuza gutunganyirizwa ibi bishanga ku buryo bajya babasha kubona amazi yo kuhira mu buryo bworoshye, bityo babashe kubibyaza umusaruro no mu gihe cy’impeshyi.
Abashinzwe ubuhinzi hirya no hino mu gihugu batangiye gahunda yo kugenzura ko buri rugo rufite ikimoteri cyo gukusanyirizwamo imyanda, mu rwego rwo kugira ngo bazabone ifumbire y’imborera bazakenera.
Guverineri w’Intara y’Iburasirazuba Emmanuel K. Gasana yasabye abayobozi gukora ibishoboka byose ubutaka butabyazwa umusaruro bugakoreshwa hagamijwe kuwongera.
Abaturage bo mu Murenge wa Cyeza mu Karere ka Muhanga, baravuga ko mu rwego rwo kurwanya imirire mibi n’ingaruka zikomoka ku mafumbire mvaruganda, bize guhinga mu buryo bw’Imana (Farming in God’s way), bagasarura imbuto zibereye umubiri nk’izivugwa muri Bibiliya zeraga muri (...)
Ubuyobozi bw’Akarere ka Nyaruguru, kuri uyu wa 4 Kamena 2022, bwatangije amarushanwa ku kurwanya isuri, abazahiga abandi bakazahembwa.
Umuyobozi mukuru ushinzwe Ibikorwa mu Kigo cy’Igihugu gishinzwe Iyohereza mu Mahanga ry’Ibikomoka ku buhinzi (NAEB), Sandrine Urujeni, avuga ko 24% by’ibiti bya kawa bikeneye gusazurwa kuko bitagitanga umusaruro ukwiye.
Perezida Paul Kagame ku gicamunsi cyo kuri uyu wa Mbere tariki 25 Nyakanga 2022, yakiriye muri Village Urugwiro Hailemariam Dessalegn, Umuyobozi w’inama y’ubutegetsi y’Umuryango nyafurika uharanira guteza imbere ubuhinzi (AGRA).
Ikigo gishinzwe guteza imbere ibyoherezwa mu mahanga bikomoka ku buhinzi n’ubworozi (NAEB), kirashishikariza abahinzi b’ikawa kurimbura irengeje imyaka 30 bagatera indi, kuko yera kawa nkeya, ikabahombya.
Ku wa Kane tariki ya 14 Nyakanga 2022, Abajyanama b’ubuhinzi 82 bo mu Karere ka Ngoma bahawe amagare hagamijwe kubashimira uruhare bagize, mu kwesa imihigo y’umwaka wa 2021-2022, ariko banasabwa kongera ingufu kugira ngo ubuhinzi burusheho gutera imbere.
Ubuyobozi bw’Akarere ka Ruhango buratangaza ko bugiye gutunganya ubuso busaga Ha 700 z’ibishanga bizahingwaho umuceri, mu rwego rwo gukemura ikibazo cy’inganda zitunganya umuceri zigaragaza ko nta musaruro uhagije zifite.
Minisiteri y’Ubuhinzi n’Ubworozi (MINAGRI), iravuga ko mu myaka itanu iri imbere nta nzara izaba ikibarizwa mu Rwanda, kuko buri wese azaba ashobora kwihaza mu biribwa. Ibi MINAGRI ibishingira ku bushakashatsi buheruka gukorwa bukerekana ko u Rwanda ruhagaze neza mu ruhando mpuzamahanga ku bijyanye no kwihaza mu biribwa kuko (...)
Abahinzi baturiye igishanga cy’Agatorove giherereye mu Murenge wa Mata mu Karere ka Nyaruguru, barishimira kuba cyaratunganyijwe bakanahabwamo imirima, ariko ubwanikiro bumwe bamaze kubakirwa ngo ntibuhagije.
Perezida wa Senegal Macky Sall, ubu uyoboye Afurika yunze Ubumwe (AU) aherutse gutangariza ibinyamakuru byo mu Bufaransa France 24 na RFI ko Afurika yatangiye guhura n’ikibazo cy’ibura ry’ibinyampeke ndetse n’ifumbire.
Abahinzi bo mu Karere ka Gakenke, bibumbiye mu matsinda yibanda ku buhinzi bw’imboga, baravuga ko bagiye kurushaho kongera ubwiza n’umusaruro wazo, kugira ngo babone uko bihaza mu biribwa kandi banasagurire amasoko.
Nyirasagamba Alice ni umuyobozi wa Nyamiyaga Akanoze Company itunganya imyumbati ikayikoramo ibintu bitandukanye harimo kuyikuramo ifu no kuyikuramo ibiryo by’amatungo. Iyo kompanyi ikorera mu Karere ka Kamonyi mu Murenge wa Nyamiyaga mu Kagari ka Mukinga.
Abahinzi b’ibireti bo mu Karere ka Nyabihu, by’umwihariko mu Murenge wa Kabatwa, bavuga ko batangiye ubuhinzi bw’ibireti batiyumvisha inyungu iburimo, ariko uko bagiye babwitabira, bafashwa mu bujyanama butuma bita kuri iki gihingwa, byagiye bibafasha mu kongera umusaruro wabyo, bibabyarira inyungu biteza (...)
Ikigo cy’u Rwanda gishinzwe guteza Imbere Ubuhinzi n’Ubworozi(RAB) cyakiriye Ihuriro mpuzamahanga ry’Ibigo bikora ubushakashatsi mu by’ubuhinzi(CGIAR), rikaba ririmo guhuza imikorere kugira ngo izabe imwe ku Isi yose.


text:
Ibishyimbo byibishyimbo, byitiriwe imiterere ya oval, bizwi kandi nka pop up banner cyangwa pop-out banner,Beachbanner
Isumbabyose ya Flat ibyuma nkibikoresho byubaka, birakomeye kandi biramba.Byose byashyizwe ahagaragara gufungura byuzuye muburyo bwihuse, Birenzeho iyo byerekanwe kandi byoroshye kugabanura mumufuka
2pcs banneri yimyenda irashobora gucapwa kimwe cyangwa ibihangano bitandukanye kugirango wongere ibikorwa byawe byo kwamamaza.Ibitambaro by'imyenda bifite impande / hepfo intera ihindagurika kandi igushoboza kugarura cyangwa gukora ubutumwa bushya byoroshye kubirori bizakurikiraho.
Buri kimweA- Ikadiri y'ibenderaikubiyemo Carry Case hamwe na bine Zibuye zitanga ibimenyetso kubutaka hejuru yoroheje.Ku buso bukomeye, birasabwa gushyira amazi cyangwa imifuka yumucanga (utabariyemo) hejuru yimigozi ya kure kugirango umutekano.
Biboneka mubunini 3, Ntoya (130 x 70cm), Hagati (200 x 90 cm), na Kinini (250 x 100cm).ubundi bunini bushobora gutegurwa.
:
(2) Ikaramu iramba yicyuma ituma ibihangano byerekana ubuso.
(3) Umwenda wacapwe urashobora gusimburwa byoroshye.
(4) gutwara igikapu kirimo, byoroshye kubika no gutwara
(5) Inkoni z'icyuma zirimo umutekano mukirere cyumuyaga
(6) Uburemere butandukanye bwongeweho bushobora gukoreshwa (umufuka wumucanga, umufuka wamazi, nibindi)
Ubwiza Bwambere, Umutekano Wishingiwe


text:
05/04/2017, yanditswe na Jean-Claude Mulindahabi
Ubutegetsi bwari bwarihaye umuhigo wo guhaza ibigo by’amashuri, kugira ngo abana bige neza batavunitse, batanahangayitse. Uyu muhigo ntiwagezweho. Mu gihe bimwe mu bigo by’amashuri na ho hakomeje kuvugwa inzara, Minisitiri w’Intebe Anastase Murekezi arakina ku mubyimba ababyeyi ngo umuti w’inzara mu mashuri ngo ni uko ibigo abana babo bigamo byabaha akazi ngo bagasimbura abasanzwe bakoramo, bityo ngo bakabona ikibatunga! None se abasanzwe bakoramo bo ntibashobora kuba bafite abana biga. Ese n’aho batabagira, bo ntibakeneye ako kazi, ntibakeneye se ikibatunga, bo ntibakeneye kubaho? Uwo koko ni wo muti Minisitiri w’Intebe atanga ku kibazo cy’inzara mu mashuri? Mushobora kubyumva mu nkuru iri munsi hano:
Kuba hari inzara mu bigo by’amashuri, ni uko hari n’inzara mu gihugu. Iyi nzara yatangiye kwigaragaza by’umwihariko mu w’2013 nk’uko abaturage babitangarije Radiyo Ijwi ry’Amerika (VOA). Ni inzara yaje yiyongera ku bukene bwugarije abanyarwanda. Nubwo bamwe mu bategetsi bahakana iyo nzara kandi abaturage bo bari gutabaza, icyo batigeze bahakana ni uko hari ubusumbane bukabije cyane hagati y’abakene n’abakize kandi abafite igice kinini cy’ubukungu babarirwa ku ntoki. Ibi na Perezida Kagame ubwe yabyibukije bagenzi bategekana mu mezi ashize. Mu mvugo bavuga ko bidakwiye ariko mu ngiro ntibijya mu bikorwa. Inzara yahereye mu ntara y’iburasirazuba, bukeye yumvikana mu majyaruguru, hari hasanzwe hera hagasagurira n’amasoko yo mu Rwanda, none no mu ntara y’amajyepfo barataka.
Nyaruguru (mu ntara y’amajyepfo), abaturage bari kumwe n’abayobozi babo baganiriye na Radio Flash FM. Icyagaragaye nk’uko mugiye kubyiyumvira ni ukuntu abenegihugu bavuga ko barya rimwe ku munsi cyangwa na bwo ntibabibone, bagasobanura ko inzara imaze kubazahaza ku buryo ingo nyinshi zikubitira abana kuryama, nyamara abayobozi babo, aho kumva ubukana bw’ikibazo, bakabashinyagurira bababwira ngo none se ko ntawananutse, ubwo iyo nzara iragaragazwa n’iki?
Ikintu gitangaje kandi kigoye kumvikana ni ukuntu abategetsi batanga ibisubizo bidafite aho bihuriye n’imiterere y’ikibazo cy’inzara. Nk’uko byagaragaye hejuru, Minisitiri w’Intebe Murekezi ubwira ababyeyi ko bazahabwa akazi mu bigo by’amashuri. Ibi ni nko kwikiza abaturage yabwiraga; kuko ni ibintu bidashoboka, cyane cyane ko ibyo bigo bisanganywe abakozi, kandi ntabwo ababyeyi bose babonamo akazi. Ibyo bigo na byo ntibyigeze bivuga ko bikeneye abandi bakozi. Mu bintu biteza inzara n’ubukene mu gihugu nk’u Rwanda muri iki gihe, harimo imiterere ya politiki y’ubuhinzi. Ko Minisitiri w’Intebe ari impuguke muri uru rwego rw’ubuhinzi, akaba na byo yarabyize, bishoboka bite ko atanga igisubizo nk’icyo tubonye hejuru? Aho, ntiyaba ari Minisitiri w’Intebe ku izina, akaba adashobora gufata ingamba nk’uko yabyize? Mu Rwanda, hari impuguke zindi zize iby’ubuhinzi ndetse hanarimo, inararibonye. Kuki ubutegetsi butaziha uburyo bwo gushyira mu bikorwa ubumenyi bwazo? Hari n’abibaza niba abategetsi bafite ubushake bwo gukemura iki kibazo. Kubera kutabona igisubizo, abandi bakanivugira ko nta ho bitaniye no gushonjesha abantu.
Igihugu icyo ari cyo cyose gishobora kugwa mu bihe bibi, hagatera inzara. Iyo bigenze gutyo, hari imiryango mpuzamahanga (nka PAM, Programme alimentaire mondial) igoboka abafite inzara ikabaha imfashanyo y’ibiribwa. Ntibyumvikana ukuntu abategetsi b’u Rwanda babaye nk’abirarira, aho kwakira abaturage iyo mfashanyo mu maguru mashya, bamwe bakavuga ko nta nzara iri mu gihugu. Perezida Kagame we, yageze ubwo avuga ko bari bakwiye kumuha amafaranga, ngo aho gutanga ibiribwa. Ibi yabivugaga, asobanura ngo mu Rwanda bari kujya bagura ibiribwa mu karere kejeje bakabijyana aho barumbije; nyamara ikibazo cy’inzara nk’uko byagaragaye hariya hejuru, cyageze hirya no hino mu gihugu.
Abaturage ubwabo, ni bo bivugira ko kurwanya iriya nzara bishoboka. Abanyarwanda bivugira ko icyabazahaje ari ukubahatira guhinga igihingwa kitabatungira umuryango, bakaba batagifite uburenganzira bwo guhinga ibishobora kubatunga, kubahaza no gusagurira amasoko; ibi akaba ari na byo byabavana mu bukene. Abahinzi bavuga ko ikintu cyongereye ubukana bw’inzara ari uko bamwe bambuwe ibishanga byabafashaga guhangana n’ibihe by’izuba rikabije. Bakaba basaba ko basubizwa ibyo bishanga. U Rwanda rwahuye n’ibihe by’izuba ryinshi mu bihe bishize, ku buryo iyo abahinzi babasha guhinga muri ibyo bishanga, byari kuramira benshi.
Mu rwego rw’impuguke, ibigo by’ubushakashatsi mu by’ubuhinzi bikwiye kwiyongera kandi bigahabwa ubushobozi, ndetse politiki mu by’ubuhinzi ikemera gushyira mu bikorwa ibivuye mu byemezo by’inzobere zo muri ibyo bigo. Impuguke nk’izo, ni zo zigaragaza imbuto nziza z’ubuhinzi n’uturere zishobora kweramo kandi zigashyira ahabona uburyo bwo guhinga butanga umusaruro utubutse. Muri iki gihe, zimwe mu mbuto zihingwa, zitumizwa hanze, zimwe zigurwa mu bihugu bituranye n’u Rwanda. Mu myaka yashize, icyaro ni cyo cyagemuraga ibiribwa mu migi, none uyu munsi, abaturage bivugira ko basigaye bategereza ibiribwa bivuye mu mugi. Ntabwo byoroheye abenegihugu. Abategetsi bari bakwiye kwita kuri iki kibazo ku buryo bwihutirwa.
Iyo witegereje, akarere u Rwanda ruherereyemo, ni ahantu hashobora kwera imyaka. Na ko ni akarere kabereye ubuhinzi n’ubworozi. Ntawakagereranya n’igice cy’Afurika usanga kirimo ubutayu. U Rwanda rufite ibihe bine mu mwaka, usanga biberanye n’ubuhinzi. Umuhindo (kuva muri Nzeli kugeza mu kwezi k’Ukuboza), habamo igihe cy’imvura iringaniye; Urugaryi (kuva muri Mutarama kugeza mu ntangiriro za Werurwe) Izuba riringaniye ritabuza imyaka gukura; Itumba (kuva mu mpera za Werurwe, kugeza muri Gicurasi) hagwamo imvura ihagije bigatuma imyaka ikenera amazi menshi no gutohera igubwa neza; Impeshyi (kuva muri Kamena kugeza muri Kanama) ni gihe cy’umucyo n’izuba, akenshi abanyarwanda babaga bamaze kweza, bari gusarura no guhungika imyaka. Uretse kugwirirwa n’ibihe bidasanzwe bitunguranye kandi bikamara igihe, ku munsi wa none, u Rwanda ntirwakabaye rurimo inzara. Ikindi ni uko abanyarwanda babashije kweza imyaka ibahagije, nta gushidikanya, n’ubukene bwagabanuka.


text:
Abarezi bo mu bigo by’amashuri byo muri Paruwasi ya Mashyuza, baratangaza ko bagiye kurema ishuri nk’ahantu hakwiye, aho buri wese yiyumva afite ubuzima bushingiye ku ivanjiri ndetse abaririmo bakumva baremye umuryango umwe. Ibi ni bimwe mu byavuye mu nama bagiranye na Padiri ushiunzwe amashuri gatolika muri Diyosezi ya Cyangugu ndetse na Padiri mukuru wa Paruwasi ya Mashyuza ku wa gatanu tariki ya 10 werurwe 2017
.
Afungura iyo nama, Padiri Hakizimana Félix uyobora Paruwasi ya Mashyuza, yashimiye abarimu bo mu bigo by’amashuri gatolika abarizwa muri Paruwasi ya Mashyuza, uko bitanga mu kazi ko kurera urubyiruko ariko ababwira ko batarageza ku musaruro wifuzwa, bityo bakaba bagiye gufata ingamba zo kurushaho gutanga uburezi bufite ireme.
Bimwe mu byo baganiriyeho muri iyo nama, ni ukumenya ishuri gatolika icyo ari cyo, Ubutumwa bwa Kiliziya gatolika ifite mu mashuri, imyitwarire iboneye y’umurezi mu ishuri gatolika, amabwiriza ya Minisitiri w’uburezi agenga uburyo bw’isuzumabushobozi ry’abarimu ndetse n’Iteka rya Minisitiri w’uburezi rishyiraho amabwiriza agenga imyitwarire y’abayobozi, abarimu n’abanyeshuri.
Nyuma yo Kuganira kuri izi ngingo no kuzunguranaho ibitekerezo hagamijwe kuzamura ireme ry’uburezi, abarimu biyemeje ku ko bagiye kurema ishuri buri wese yiyumvamo, akagira ubuzima bushingiye ku ivanjiri.
Aba barimu kandi bemeye ko bagiye gukoresha imbaraga zabo kugira ngo ireme ry’uburezi rigerweho ku rugero rushimishije
. Bityo ngo bazabigeraho bafasha urubyiruko barera kugera ku muntu wuzuye ku buryo imikurire ye igenda igaragaza ko yabatijwe ndetse ubwabo bakaba intumwa za Kristu mu kigo bakoreramo kandi barangwe n’imyitwarire myiza mu mirimo bashinzwe kugira ngo babere urugero abo barera. Na none kandi ngo aba barimu bazafasha abana kubyutsa impano zose Imana yabahaye,
Padiri Emmanuel Kalinijabo ushinzwe amashuri gatolika muri Diyosezi ya Cyangugu, yabwiye aba barezi ko ari bo bafite ejo hazaza h’urubyiruko mu biganza byabo. Bityo abasaba kongera imbaraga mu mikorere yabo kandi bakajya bagisha inama aho babona imbogamizi kuko ari cyo inzego zibereyeho.
Yabakanguriye kandi gutangira kwitegura icyumweru cy’uburezi gatolika gisanzwe kiba mu kwezi kwa kamena buri mwaka
. Uyu mwaka kizatangira ku wa 29 Gicurasi gisozwe ku wa 2 Kamena ku rwego rwa Paruwasi. Ku rwego rwa Diyosezi kizasozerezwa ku Muyange ku wa 9 Kamena naho ku rwego rw’Igihugu kizasozerezwa muri Diyosezi ya Kibungo ku wa 16 Kamena
Comprehensive Sexual, Medical & cialis without prescription • Dynamic Infusion Cavernosometry, Cavernosography.
. Insanganyamatsiko y’uyu mwaka igira iti “Nk’abakristu bo mu ntangiriro ya Kiliziya, ishuri ryacu turigire igicumbi cy’ubumwe n’ubufatanye”
Denys Basile Uwingabiye
Ushinzwe amakuru muri Diyosezi


text:
Uwanyirigira Olive, umuturage wari warambuwe inka yagabiwe muri gahunda ya Girinka, yayisubijwe ashima Imana.
Mu gikorwa akarere ka Kamonyi cyatangije cyiswe icyumweru cya Girinka, abagabiwe inka muri gahunda ya girinka, bamwe bari mu byishimo mugihe abandi baryozwa amakosa bakoze muri iyi gahunda.
Uwanyirigira Olive bakunze kwita Agnes, atuye mu mudugudu wa Buhoro akagari ka Kigembe, umurenge wa Gacurabwenge, hari hashize igihe kitagera ku kwezi yambuwe inka yari yaragabiwe igahabwa undi nubwo ubuyobozi bwavuze ko butari bwayimwambuye, ayamburwa yabwiwe ko abaturage bahaye amakuru ubuyobozi ko inka yayigurishije n’uvugwa ko yayiragije.
Uwanyirigira agira ati:”Ubu ndumva nishimye cyane kubera iriya nka bansubije, baraje barayintwara bavuga ngo ubwo iragijwe yagurishijwe ariko basanze ibyo bavuze baribeshye”.
Uwanyirigira nubwo yasubijwe inka nta kiraro cyayo afite, aganira n’intyoza.com, yavuze ko mu minsi itatu bamuhaye yo kuba yujuje ikiraro kugira ngo ayisubizwe, ngo benshi mubaturage bari baje muri iki gikorwa bamwemereye kumufasha bamuha ibiti bityo akaba yizeye ko nta kibazo azagira cyo kutaba yabonye ikiraro.
Mwizerwa Lafiki, umukozi w’akarere ushinzwe ubuhinzi, ni umwe mubakozi boherejwe gufatanya n’abaturage gukemura ibibazo byagiye biboneka muri iyi gahunda ya girinka.
Mwizerwa, yatangarije intyoza.com ko muri aka kagari ka Kigembe hatanzwe inka 214, ibibazo baje gukemura ngo ni iby’inka 10 nabwo enye murizo zikaba arizo ngo zifite ibibazo bikomeye. ibibazo by’izi 4 ngo bishingiye ku kuba zaragiye zihabwa abantu bazifatanyije ndetse ngo hakaba n’abandi bagiye bazimya igicaniro.
Gahunda y’ubuyobozi bw’akarere ka Kamonyi mu kwegera abaturage muri ibi bihe, ni gahunda idasanzwe yiswe icyumweru cya Girinka (Girinka week), ubuyobozi buvuga ko bwahagurukiye gushaka umuti w’ibibazo bitandukanye byagiye bigaragara muri gahunda ya Girinka kugira ngo bishakirwe umuti.
Munyaneza Theogene / intyoza.com


text:
Inyigisho y’Icyumweru cya 13 gisanzwe giharwe, B, ku wa 27 Kamena 2021
Amasomo: Ubuh1, 13-15; 2, 23-24; Zab29; 2Kor8, 7.9.13-15; Mk5, 21-43
“Twirinde ikivunge cy’abantu gituma tutabona umukiro
Bavandimwe, urupfu, si igitekerezo. Abe umukuru cyangwa umwana, uwashatse n’utarashatse bose ntawe rutinya. Uyu munsi uyu twumva ibirori by’abizihiza isabukuru y’amavuko, nyamara bwacya tukumva bari mu byago n’agahinda batewe n’urupfu. Urupfu ruriho, turubona rudutwara abacu ari ko natwe ni ho tugana… Nyamara Imana yari yararemeye umuntu kudapfa, kugira ngo azabeho iteka ryose, yibanire na Yo. Urupfu rero ingaruka z’icyaha nk’uko tubisanga mu gitabo cy’Intangiriro. Ni icyaha cyaremye urupfu, kirwinjiza mu isi, maze kiraruhatuza. Ntibishidikanywaho: umuntu wese Imana yaremye akabaho igihe kiragera akarangiza ubuzima bwe hano ku isi, ahubwo akarangamira ubuzima buzima kandi buzahoraho iteka hamwe n’Imana Data, kuko ari yo mugenga w’ubuzima. Amahirwe yacu, ari muri Kristu honyine. Muri Kristu gusa, ni ho muntu abasha kurokoka urupfu, akazuka, akongera gusingira bwa Bugingo bw’iteka yari yararemewe. Ibi turabisanga mu Ivanjili ya none, aho Yezu Kristu akiza umukobwa wa Yayiro, akamuzura, akamukura mu rupfu, akamutuza mu buzima. Dukwiye guhora dusingiza Imana Data kuko muri Kristu, yadusangije ubukungu bw’ijuru burimo ukudapfa. Natwe kandi abarokotse urupfu rwa burundu tubikesha Batisimu twahawe, duhamagariwe kurokora benshi bakomeje kwinjira mu rupfu bivuruguta mu byaha n’ingeso mbi z’isi nk’uko Paulo Mutagatifu yabitwibukije mu isomo rya Kabiri.
Urupfu ntawe rutinya: Abe akomeye cyangwa yoroheje, akize cyangwa akennye
Umuntu yaba akomeye nka wa mutware w’isengero witwa Yayiro, yaba se akennye nka Razaro, … buri wese ruramugenderera. Nta cyo waha urupfu ngo rutagutwara. N’iyo muntu yiyemeje kuba umugaragu warwo, akica abandi, na we ntirumurebera izuba, rugera aho rukamuhitana! Ntirunyurwa, ntiruhaga kandi ntirumenyerwa! Abahanga b’iyi si n’abaherwe bayirimo babuze ibyo baruha ngo nibura rubace kure, biturire ubuziraherezo mu byiza by’iyi si baganjemo by’akanya gato! Aho runabera akaga, urupfu runakoresha ibyo bihangange by’iyi si bikarubera abagaragu bangiza ubuzima bw’abandi. Ayo mafranga, ubwo bwenge, iyo myanya y’ibyubahiro bicayemo, bamwe babikoresha batora amategeko asakaza urupfu hirya no hino nko gukuramo inda, kubana kw’abahuje ibitsina, inzangano, igitugu, iterabwoba n’ibindi byaha.
Twaremewe tuzajya mu ijuru kubana n’Imana
Iyo tugana ku musozo w’indangakwemera ya Kiliziya Gatolika, duhamya dushize amanga ko “ twemera izuka ry’abapfuye n’ubugingo bwo mu gihe kizaza”. Iyo duhamya ibi, ntabwo tuba tugamije kwiremamo akanyamuneza imbere y’icyago cy’urupfu kidutera ubwoba, ahubwo ni ko kuri. Isubira mu ijuru rya Yezu Kristu ryazamuye kamere muntu yacu, maze tugira uruhare mu ngoma y’ijuru. Imana ni urukundo. Si yo yaremye urupfu nk’uko ijambo ry’Imana ribitubwira riti “Uhoraho ntabwo yifuza urupfu rw’umunyabyaha, ahubwo ashaka ko yisubiraho akanakira”. Yaturemeye kubaho no gutanga ubuzima. Uwitwa umuntu wese afite umuhamagaro karemano kandi ntavuguruzwa: ahamagariwe kubaho no gufasha abandi babaho. Iyo muntu ashatse kubaho, ariko we avutsa abandi ubuzima, na we bituma atakaza ubwe. Imana yaremeye muntu kudashanguka kuko yaremwe mu ishusho ryayo bwite. Nyamara kubera icyaha, muntu yugururiye amarembo urupfu rwinjira mu isi, rwigarurira abayobotse umutware w’urupfu ari we Sekibi. Uru rupfu tuvuga ni urupfu rwa roho, rutwambura ubuzima bw’iteka twaremewe. Icyaha ni cyo kidukururira uru rupfu rwa burundu cyangwa se urupfu rwa kabiri, urupfu rwa roho.
Urupfu rw’umubiri rwo nta cyo rwari rutwaye: iyo muntu adacumura, n’ubundi yari kunyura mu rupfu rw’umubiri, nko gusinzira cyangwa guhumbya gato, ntiyigere ashanguka, agahita “yicura” yinjira mu ikuzo rihoraho ry’Imana. Icyaha cyatumye n’urupfu rw’umubiri rutari rugize icyo rutwaye kuko rwari inzira, cyatumye uru rupfu na rwo ruba umuzigo kuri twe. Iyo ruje, ruzana n’ububabare bw’umubiri, byongeye runyura no mu byo twibwiraga ko ari ubukungu bwacu.
Ni hehe twanyura ngo turokoke urupfu duture mu buzima ?
Hari ikivunge cy’abantu biyemeje guhomboka kuri Yezu Kristu kuko muri we babonamo icyanzu nyabuzima cyo guhonoka urupfu. Mu yandi magambo abahuye nawe, bagize bati: twasanga nde wundi Nyagasani ko ari wowe ufite amagambo y’ubugingo bw’iteka (Yoh6, 68). Abazarokoka urupfu rwa burundu bakabaho iteka ni abemera kwegera, gusanga Yezu, bagatura muri we kandi bakabeshwaho na we. Abazarokoka, ni abakora nka Yayiro, bakitsa imirimo yabo, bakajya gusenga, bagaca bugufi, bagasiga amakuzo y’iyi si bagapfukamira Yezu, bakamushengerera batakamba. Abazarokoka, ni abibuka gutakambira abandi, bakabahuza n’Imana nka Yayiro wiyibagiwe, agatakambira kandi agatabariza umukobwa we.
Ari urupfu na Yezu ni nde ufite ububasha? Yezu yararutsinze, yacagaguye ingoyi zarwo, maze igihe azutse mu bapfuye, atangariza isi yose ubuzima buzira kuzima. Yezu ni we wenyine uca mu miborogo yacu, akadusubiza ubuzima. Iyaba twagiraga ukwemera n’ ubudacogora mu isengesho.
Ukwemera dusabwa kugira ntabwo ari ukw’ikivunge
Urugedo rw’ukwemera ntabwo ari intambwe umuntu atera rimwe rizima, Ni urugendo rwa buri munsi dukorana na Yezu Kristu. Iyaba twarengaga ukwemera kw’ikivunge cyangwa ikigare, maze ukwemera kwa Kiliziya tukakugira ukwacu bwite. Iyaba twemeraga Yezu tukihurira na we koko, tukamwemera, tukamukoraho nk’uriya mugore Ivanjili yatubwiye. Iyaba twarengaga ikivunge kidukingiriza ntitubone Yezu, twagakize burundu maze isoko iturimo y’ubukozi bw’ibibi, ubugizi bwa nabi, y’urwango, y’ishyari, … igakama burundu.
Bavandimwe dusabe Imana iturinde kubera abandi cya kivunge kibi gikingiriza abandi kikababuza kubona Yezu, kumukoraho no kwakira ubuzima atanga ku buntu. Tumusabe kandi ngo tubashe kumenya ibivunge byateye bigamije kudutandukanya na We. Nitubimenya, tubashe kubyirinda ndetse bigere n’aho ibyo bivunge tubihindura na byo bikamenya umukiro ukomoka kuri Yezu Kristu.
Nyagasani Yezu abane namwe !
Padiri Prosper NIYONAGIRA
GITARAMA-KABGAYI


text:
Hari umusomyi wacu uherutse gusaba ko twamubwira igisobanuro cy’izina rya MERVEILLE yakunze kumva henshi bigatuma aryita umwana we.None ubu ngo umwana ku ishuri bamubaza icyo iryo zina risobanura na we akabaza ababyeyi be icyatumye barimwita.
Ibibazo nk’ibyo birumvikana kandi ntibyabura.Hari amazina abantu bita abana babo kuko bayumvanye abandi,bikaba akarusho iyo ari akazina kavugitse neza.Na MERVEILLE rero ari muri ayo.Abenshi ntibaba bitaye ku gisobanuro nyacyo cy’iryo zina.
Iri zina rihabwa abahungu kimwe n’abakobwa.Ariko ntiwabona bazina batagatifu baryo(saint Patron).Rikunze kugaragara mu bihe by’uburumbuke bw’iterambere n’ituze(période de prospérité).Rikaba rikomoka mu rurimi rw’Igifaransa aho risobanura ibi bikurikira: agatangaza cyangwa akataraboneka(agaciro gakomeye cyangwa ubwiza buhebuje)
Akenshi ritangwa n’ ababyeyi basenga cyangwa bakunda gusoma Bibiliya cyane.Ni bo bita umwana iryo zina nk’abashimira Imana uburyo yabagiriye neza.Ingero ni nyinshi,ariko reka tuvuge kuri izi uko ari enye gusa dusanga mu Byanditswe Bitagatifu.
Marc 7,37(Yezu amaze gukiza umuntu wari ufite ubumuga bwo kutumva no kutavuga,abandi baratangaye bati: « byose yabikoze neza »= il fait tout à merveille.….);Exode 3,3(Umumalayika w’Imana amaze kubonekera Musa mu kibatsi cy’umuriro,Musa yashatse gusobanukirwa neza,ati » Reka njyeyo ndebe aka kataraboneka=un détour pour considérer cette merveille….)Psaume 118,23(Uhoraho ni we wagennye ko biba gutyo,maze biba agatangaza mu maso yacu=une merveille à nos yeux).
By’akarusho,iyo ari umukobwa, bamwita iryo zina babitewe n’ubwiza bamubonamo ku buryo bugaragara nk’umujyi ukenkemuye, mbese ko abantu ntaho bazahera bamunnyega,bagereranije n’abamubanjirije(Lamentation 2,15: « wa mujyi wavugwagaho ubwiza buhebuje,ukaba n’umunezero w’isi yose= …Une merveille de beauté).
Niba witwa iri zina,buriya ababyeyi bawe bahereye kuri imwe muri izi mpamvu cyangwa zikaba zikomatanije ari nyinshi.Ishimire ko ubwo wavukaga,ababyeyi bawe babonye ibintu byiza byinshi nk’ubufindo ndetse nawe ubabera akataraboneka.Uzahore ubizirikana.Nawe mubyeyi ujye ubyibutsa umwana wawe.
By Protogène BUTERA


text:
Abari bategereje ko bazabona isabukuru y’imyaka irindwi injyana ya Coga imaze ivutse bakureyo amaso, kuko abahanzi b’inkingi ya mwamba muri iyo njyana basanzwe bayitegura hari byinshi bahugiyemo.
Mu kiganiro Rafiki ufatwa nk’umwami wa Coga yagiranye na IGIHE yatangaje ko ubusanzwe ibitaramo byo kwizihiza isabukuri byari biteganyijwe kuzabera muri Kaminuza Nkuru y’u Rwanda (UNR) muri uyu mwaka, ariko kubera izindi gahunda nyinshi abacoga barimo mu mpera z’umwaka bayishyize mu mwaka utaha wa 2013.
N’ubwo nta bitaramo bigikozwe byo kwizihiza iyo sabukuru y’imyaka 7, Rafiki atangaza ko abakunzi ba Coga bahishiwe byinshi, harimo igitaramo cy’umwimerere gihoraho kizajya kiba ku cyumweru cya mbere cy’ukwezi muri BLACK&WITE, bakazanategura ibitaramo bitandukanye bazakorera i Butare no kuri Stade Amahoro mu mwaka utaha.
Ati “Hari albums zigomba gusohoka muri ibyo bitaramo, harimo album ya Clovis na Big Pizzo n’imbumbe ya album yanjye izaba ifite na DVD dutegereje ko zirangira, kuko igihe twari twarihaye cyarenze.”
Coga Style ni injyana yahimbwe n’abasore b’Abanyarwanda bari bibumbiye mu itsinda ryitwaga Hot side, injyana ishingiye ahanini ku buryo bw’imiririmbire n’ururimi.


text:
Ibi yabigarutseho mu bukangurambaga RIB yakoreye mu Ntara y’Amajyepfo mu turere twa Muhanga, Nyanza na Huye.
Ubu bukangurambaga buzamara ukwezi bugamije gufasha inzego z’ibanze gukemura ibibazo by’abaturage.
Mbabazi Modeste yibukije aba baturage ko guhabwa serivisi kandi neza biri mu burenganzira bwabo.
Ati "Baturage b’Igihugu cyacu turabasaba ko mu gihe cyose mugiye gusaba serivisi ntimukwiye kugira ikiguzi icyo aricyo cyose mutanga kugira ngo muzihabwe mu gihe iyo serivisi ari uburenganzira bwawe."
Yakomeje abwira aba baturage ko nubwo ari uburenganzira bwabo guhabwa serivisi, bakwiye kujya bemera inama zose bahabwa n’inzego z’ubuyobozi ndetse n’ibyemezo bishobora gufatwa.
Umuyobozi wungirije w’Akarere ka Nyanza Ushinzwe iterambere ry’Ubukungu, Kajyambere Patrick yavuze ko gukemura ibibazo ari inshingano z’ubuyobozi kandi umuturage nawe akagira inshingano zo kwemera ibyemezo byafashwe mu gukemura ibibazo byabo.
Ati "Twebwe abayobozi dufite inshingano zo gukemura ibibazo by’abaturage kuko nitwebwe bareba kandi namwe baturage bacu mukwiye kujya mwumva inama tubagira ku bibazo byanyu, kuko iyo mutazumvise ngo munazikurikize bibateza ibibazo byo guhora musiragira. »
Yakomeje avuga ko uku gusiraga k’umuturage ari nako gushobora kubyara ruswa.
Muri ubu bukangurambaga kandi buri muturage ufite ikibazo ategwa amatwi akavuga imiterere y’ikibazo maze kigahabwa umurongo, ikitabashije kubonerwa igisubizo aho kigahabwa igihe cyo kugikemura.
.


text:
Amasomo matagatifu tuzirikana:
Isomo rya mbere: Sir 3, 17-18.20.28.29
Zaburi 68 (67)
Isomo rya kabiri: Heb 12, 18-19.22-24a
Ivanjiri: Lk 14, 1.7-14
DORE ICYO WAKORA NIBA WIFUZA KUBA UMUNTU UKOMEYE
Wari uzi ko Umuntu ukomeye imbere y’Imana ari wawundi uzi guca bugufi, uzi koroshya, koroha no korohera abandi. Niba ushaka gukomera, ca bugufi, iyoroshye, orohera abandi. ibi nibyo amasomo matagatifu, Kiliziya umubyeyi wacu ishaka ko tuzirikanaho kuri iki cyumweru. Koko rero kuri ino si dutuye, hari abantu benshi bibwira ko bakomeye, kubera ko batunze byinshi, kubera ko ari abayobozi mu nzego runaka, kubera ko ari aba-Star, kubera imiryango bafite, kubere imbaraga zibashyingikiye,….. Ibyo byakagombye kuba byiza, ariko bizaba byiza cyane mu gihe twabigezeho mu buryo buciye mu mucyo, mu nzira Imana ishaka, tukabibamo mu bwiyoroshye, kandi tukabikoresha uko Imana ibishaka. Muri Kamere ye, umuntu yishimira kumva ko akomeye, abandi bamurata, bamuvuga ibigwi, yemwe rimwe na rimwe nawe ubwe akivuga ibigwi. Rimwe na rimwe, yajya kuvuga abandi akabasebya, akavuga ko nta cyo bamaze, akavuga imbaraga nkeye zabo, ariko we yajya kwivuga akivuga ibyiza gusa nk’aho ari umutagatifu, yemwe byaba bitanahari akabihimba.
Mu buzima bwa muntu kandi, hari igihe kigera umuntu akaba yatera intambwe akagenda akomera nk’uko isi ibivuga: Gukomera mu bijyanye n’ubumenyi, amashuri, mu nzego zifata ibyemezo, mu mutungo, mu butunzi, mu butunzi, n’ibindi. Hamwe na hamwe, abantu bagashyirwa no mu byiciro by’ubudehe bigaragaza uko bahagaze mu bijyanye n’ubutunzi: Icyiciro cya I, icyiciro cya II, Icyiciro cya III,……
Ni byiza kandi ni na ngombwa ko tuzamuka tukava mu cyiciro cyo hasi tugana mu cyiciro cyisumbuyeho, amatalenta twahawe akunguka andi matalenta (Mt 25, 14-30). Ikibabaje ni uko hari igihe ibyo tugeraho bidutera ubwirasi cyangwa se ubwibone, bikaba byadutera gusuzugura abandi. Aha niho Imana itugira inama ibinyujije k’umwanditsi w’Igitabo cya Mwenesiraki: “Mwana wanjye, ibyo ukora bijye birangwa n’ubwiyoroshye, bityo uzakundwa kurusha abagaba byinshi. Uko ugenda ukomera ujye urushaho kwicisha bugufi, maze uzagire ubutoni imbere y’Imana” (Sir 3, 17-18).
Ni nde rero iri somo riburira? Niwowe winjizaga amafaranga igihumbi ku munsi, none ukaba winjiza 2000 Ku munsi cyangwa se ukanayarenza, niwowe wagendaga n’amaguru, none usigaye ugenda na moto cyangwa imodoka, cyangwa n’indege, niwowe watahaga muri Nyakatsi, none uyu munsi, urimo urataha mu nzu nziza, niwowe wazamuriwe umushahara, niwowe wazamuwe mu rwego runaka,……..
Mu Kinyarwanda, hari abantu bajya bita inkirabuheri. Bashaka kuvuga umuntu wageze mu rwego runaka, akibagirwa aho yavuye. Akivuga ko yavutse ari umukire, atunze, afite byose….
Mwenesiraki ati “Uko ugenda ukomera ujye urushaho kwicisha bugufi”. Ese koko uko ugenda uko ukomera, ninako ugenda urushaho kwicisha bugufi, cyangwa ahubwo bigutera ubwirasi n’ubwibone, Abo mwavuganagana mbere ukabakatira! Ukabicaho! Ntiwongere kubavugisha! Njya numva ngo hari na bamwe batinya kuvuga aho bavuka, kuvuga abo bavukana, bikagera n’aho bihakana n’abababyaye! Yemwe, hari n’abashakanye, bagasezerana kubana akaramata, umwe muri bo yamara kuzamuka mu rwego runaka, agakatira wa wundi bashakanye, ngo aramusebya, ngo ntajyanye n’igihe! Mbega ubwirasi, mbega ubwibone, mbega ukwikuza ! Birababaje.
Kiliziya itwigisha ko Ukwikuza ari umwe mu mizi 7 y’icyaha ariyo Ukwikuza, Ubugugu, Ubusambanyi, ishyari, Uburakari, Inda nini, Ubunebwe. Uko kwikuza kandi gukurura Ukwiyemera. Aho kwemera Imana, ugasanga umuntu ariyemera.
Umwiyemezi ntashobora kwemera ko hari icyamunira, usanga yihambira ku bintu byose, ntakenera uwamufasha kuko yumva yihagije. Muntu abashije kumenya icyo ari cyo n’iherezo rye, yaca bugufi maze akajya agirira bose ineza. Igitabo cy’imigani kiragira kiti:” Mbere yo gushaka ikuzo, ni ngombwa kwiyoroshya (imig 15, 33). Burya ikuzo ryiza ritangwa no kwiyoroshya, no guca bugufi, kubana no kudatererana abaciye bugufi.
Kiliziya itwigisha ko UKwiyemera ari kimwe mu byaha 6 bikorerwa Roho Mutagatifu. Ibyo byaha ni: Kwiyemera, Kwiheba, Kurwanya ukuri, Irari, Kuzikama mu cyaha ubutagisohokamo, Kwanga kwihana kugeza ku munota wa nyuma.
Ese Umuntu wiyemera arangwa n’iki? Umuntu wiyemera yirata ibyo yagezeho (n’iyo byaba bidahari), Yigisha urukundo ariko ntarugaragaze mu byo akora, akunda kuvuga kuruta gutega amatwi, Ntiyemera amakosa ye, Asenya abandi, Ayoboza igitugu, Imana ayishyira inyuma y’inyungu ze.
Kwiyoroshya ni imwe mu ndangagaciro ziranga imfura mu muco w’Abanyarwanda. Uwiyoroshya yakirana buri wese urugwiro, ntiyirata, ntiyikuza, ntashaka ibyubahiro, ashyira mu gaciro, kandi atega amatwi ibitekerezo bya buri wese.
Kwikuza ni kirazira ihabanye n’ubupfura. Abikuza ni abantu bakunda ikuzo n’ibyubahiro. Bahora bashaka kugaragaza ko ibyakozwe byose aribo babigize uruhare rukomeye kandi bakumva bakwiye guhora aribo bashimwa bonyine. Baba bashaka imyanya y’ibyubahiro niyo byaba bitubahirije amategeko.
Kwiyoroshya ni umwe mu migenzo iranga umuntu wamenye Imana. Umukrisitu utiyoroshya aba agishikamiwe n’umwanzi shitani we soko yo kwishyira hejuru. Yezu yariyoroheje maze yicisha bugufi yigira umuntu aza kubana n’abantu kandi ari Imana. Yogeje ibirenge by’abigishwa be kandi ari Nyagasani.
Bikira Mariya ni urugero rwo kwiyoroshya. Amaze kubwirwa ko azabyara umwana W’Imana Ntiyikujije avuge ngo ndi Igihangange, ahubwo yabwiye Malayika wari umazaniye ubutumwa ati “Ndi Umuja wa Nyagasani” (Luka 1, 38). Niba twese twamenyaga gusubira muri iri Jambo rya Bikiramariya rigira riti “Ndi Umuja wa Nyagasani” hari Byinshi byasubira ku murongo. Hari ingo nyinshi zakongera kubakwa, hari ingo nyinshi zasubirana amahoro, hari abavandimwe cyangwa abaturanyi bakongera kubana neza, hari umubano wakongera kuba mwiza hagati y’abakozi n’abakoresha, Hari ibihugu byakongera kubana neza, hari abakristu baguye bakongera kubyuka, n’ibindi byinshi byiza byasanwa n’iri Jambo rya Bikiramariya.
Bavandimwe, Kwiyemera cyangwa Kwikuza bigira Ingaruka nyinshi. Kwiyemera no kwikuza bishobora kubuza abandi amahoro. Iyo umwe mu bashakanye yiyemera bishobora gusenya urugo: ubangamiwe, akaba yahitamo kuruhunga cyangwa se akarubamo nta mahoro afite. Igihugu kimwe gishobora gushoza intambara ku kindi kugira ngo kikereke ko gifite ubushobozi n’ubukaka bityo inzirakarengane z’abagituye akaba arizo zihaburira ubuzima, abandi bakaba inkomere, abandi bakabura ababo n’ibyabo, n’izindi ngaruka nyinshi zizanwa n’intambara.
Hagati yo Kwiyoroshya no kwikuza duhitemo iki? Ikigaragara ni uko indangagaciro yo kwiyoroshya yatakajwe na benshi. Abantu benshi bigize abanyabwenge, ibihangange, abaneguranyi na banyamwigendaho.
Yezu mu nyigisho ze ntiyahwemya kugaruka ku mugenzo mwiza mbonezabupfuka wo kwiyoroshya. Yezu ati:” Hahirwa abiyoroshya kuko bazatunga isi ho umurage (Mt 5, 4). No mu Ivanjili Kiliziya yaduteguriye kuri iki cyumweru, Yezu yagarutse ku mugenzo mbonezabupfuka wo kwiyoroshya. Yabivuze muri aya magambo: “uwikuza wese azacishwa bugufi, naho uwicisha bugufi akazakuzwa.” (Lk 14, 11). Imana nayo ubwayo iroroheje, ntikangana. Nibyo twumvise mu isomo rya 2 muri aya magambo: “ntimwaje mugana ibintu bigaragara nk’umuriro uhinda cyangwa igicu kibuditse, umwijima cyangwa inkubi y’umuyaga, umworomo w’impanda cyangwa ijwi risakabaka, kuburyo abaryumvise basabye ngo be kongera kuryumva. Mwebweho mwaje mugana umusozi wa Siyoni n’Umurwa w’Imana Nzima, ari wo Yeruzalemu yo mu Ijuru” (Heb 12, 18-19.22-24a)
Duharanire kubana na bose neza ntawe duheje mu buzima bwacu. Nibyo Yezu agarukaho mu Ivanjili atubwira abo tugomba gutumira ku meza iwacu kugira ngo dusangire nabo ifunguro. Yezu yabivuze muri aya magambo: “Ahubwo nugira abo utumira ujye urarika abakene, ibirema, abacumbagira n’impumyi. ubwo nibwo uzaba uhirwa kuko bo badafite ibyo bakwitura, maze ibyo uzabyiturwe ku munsi w’izuka ry’intungane.” (Lk 14, 13-14). Ese ushaka kwiturwa n’abantu? Cyangwa ushaka kuziturwa n’Imana? niba ushaka kuziturwa n’Imana, haranira gukora icyo Ijambo ry’Imana ry’uyu munsi ryakubwiye.
Dufatire urugero ku Batagatifu kuko igihe cyose baranzwe no kwiyoroshya ndetse no kwita no kudaheza aboroheje kuko nibo Imana yigaragarizamo.
Umubyeyi Bikiramariya we waranzwe n’Ubwiyoroshye, adusabire!
Padiri Emmanuel TWAGIRAYEZU